Kauzu lykožrút uzavreli, trestné stíhanie exministrov životného prostredia zastavili

Prokurátor zastavil trestné stíhanie, pretože skutok nebol trestným činom.

BRATISLAVA. Okresná prokuratúra v Poprade uzavrela kauzu lykožrút, v ktorej čelili od roku 2012 obvineniu dvaja exministri životného prostredia László Miklós (SMK) a Jaroslav Izák (SNS). Exministri boli obvinení zo zločinu ohrozenia a poškodenia životného prostredia a Izák aj z marenia úlohy verejným činiteľom. Hovorca prešovskej krajskej prokuratúry Marián Spišák agentúru SITA informoval, že prokurátor zastavil trestné stíhanie, pretože skutok nebol trestným činom a nebol dôvod na postúpenie veci. Uznesenie nadobudlo právoplatnosť 13. decembra minulého roka. Trestné stíhanie navrhol ešte minulý rok zastaviť aj vyšetrovateľ Národnej kriminálnej agentúry. Exministri čelia obvineniu, pretože po veternej kalamite v roku 2004 nepovolili ťažbu dreva v Tichej a Kôprovej doline vo Vysokých Tatrách. Popadané stromy v najvyššej chránenej oblasti požieral lykožrút. Ministri ťažbu odmietli a zvolili ekologický prístup samoobnovy lesa. Exministrov sa zastal v roku 2012 vtedajší šéf envirorezortu Peter Žiga, ktorý bol presvedčený, že bývalí šéfovia rezortu postupovali v zmysle zákona. To, že sú obvinení, označil za „trochu zvláštne“.


Francúzski politici vyzývajú Fillona, aby odstúpil

Kritika na adresu pravicového prezidentského kandidáta zaznela aj z jeho vlastnej strany.

PARÍŽ/LYON. Kandidát krajnej ľavice pre voľby francúzskeho prezidenta, Jean-Luc Mélenchon, absolvoval v nedeľu v rovnakom čase predvolebné mítingy v Lyone i v Paríži. Kým v Lyone sa postavil Mélenchon "z mäsa a kostí", s voličmi v metropole sa "stretol" vďaka hologramovej technológii. Na margo kauzy okolo fiktívneho zamestnávania a vyplácania miezd, ktorá poškodila kandidáta konzervatívnej pravice Francoisa Fillona, Mélenchon uviedol, že aféra nazvaná médiami Penelopegate (podľa mena Fillonovej manželky) je "poslednou kvapkou, ktorou pretiekol pohár trpezlivosti našej krajiny". Vysvetlil, že "z tohto divadla sú ľudia znechutení", a to "z dvoch dôvodov: kvôli sume, ktorá bola vyplatená", ale aj kvôli tomu, že "Fillon sa tvári, akoby nechápal, čo mu vyčítajú". Na otázku, či by Fillon v tejto situácii mal odísť z predvolebného boja, Mélenchon odpovedal: "Jeho pozícia je neudržateľná". Líder francúzskeho centristického Demokratického hnutia (MoDem) Francois Bayrou je podobného názoru. "Na to, aby predvolebné diskusie mali úroveň, niet iného východiska," uviedol Bayrou vo vysielaní stanice RTL. Na odstúpenie Fillona počas tohto víkendu vyzval aj vplyvný senátor za Republikánov (LR) Bruno Gilles.


Koľko zarobili politici? Zverejnili majetkové priznania

Kaliňák zarobil ako minister vyše 40-tisíc, zvyšok z tristotisíc tvoria ostatné príjmy.

BRATISLAVA. Najviac z troch najvyšších ústavných činiteľov zarobil vlani prezident Andrej Kiska, a to viac ako 370-tisíc eur. Predseda parlamentu Andrej Danko (SNS) mal príjmy vyše 270-tisíc eur a predseda vlády Robert Fico (Smer) vyše 61-tisíc eur. Vyplýva to z majetkových priznaní, ktoré zverejnil parlamentný výbor pre nezlučiteľnosť funkcií. Kiska mal príjmy z verejnej funkcie za rok 2016 vo výške 97 151 eur, paušálne náhrady boli 15 933 eur. Ostatné príjmy uvádza vo výške 257 048 eur. Ide o príjmy vyplývajúce zo zmlúv. Kiska priznáva ďalej nehnuteľnosti v Poprade a Veľkom Slavkove, a tiež peniaze na bankovom účte, podiely vo firmách, akcie v investičnom fonde a pôžičky tretím stranám. Danko mal príjmy z verejnej funkcie 22 897 eur a paušálne náhrady 12 059 eur. Ostatné príjmy uvádza vo výške 236.077 eur. Ide o príjmy z ukončenej advokácie k 15.4.2016. V priznaní píše, že je to hrubý príjem z celkových pohľadávok. Ako nehnuteľný majetok uvádza napríklad trávnatý porast, zastavané plochy a nádvoria, vinice, záhrady, rodinný dom, aj rozostavaný, nebytové priestory aj byt. V kolónke hnuteľný majetok má zapísané napríklad obchodný podiel, pohľadávky, osobný automobil, úver aj hypotéku, hotovosť na účte, výživné či umelecké diela a obrazy. Fico získal za výkon verejnej funkcie príjem 48 396 eur, paušálne náhrady 12 949 eur a ostatné príjmy neuvádza. Premiér priznáva rekreačnú chatu v Malých Levároch, vinicu v bratislavských Vinohradoch, zariadenie rekreačnej chaty, podielové listy, úspory, osobné auto a stavebné sporenie. Minister vnútra Robert Kaliňák (Smer) za rok 2016 výkonom verejnej funkcie zarobil 41 080 eur, rok predtým to bolo 40 780 eur. Podľa dokumentu v roku 2015 predstavovali jeho ostatné príjmy 326 956 eur, za minulý rok uvádza čiastku 268 461 eur. Ako nehnuteľný majetok minister v oboch prípadoch uvádza dva byty v Bratislave a garáž. Deklaruje zariadenie domácnosti, osobný majetok, peňažné prostriedky, obchodné podiely a akcie a motocykel. Minister životného prostredia László Sólymos (Most-Híd) za rok 2016 výkonom verejnej funkcie zarobil 34 951 eur, rok predtým to bolo 23 532 eur. V roku 2015 predstavovali Sólymosove ostatné príjmy 1 436 eur, za minulý rok uvádza čiastku 400-tisíc eur z dividend. Ako nehnuteľný majetok minister v oboch prípadoch uvádza dva domy, záhradu a pozemok v Rusovciach (okr. Bratislava), záhradu v okrese Dunajská Streda, byt v bratislavskom Starom Meste ako aj byt so záhradou v Chorvátsku. V roku 2016 mu do majetkového priznania pribudol rodinný dom v Tomášovciach (okr. Lučenec). Ako hnuteľný majetok deklaruje úspory v banke, úver, hypotekárny úver a značkové hodinky. Bývalý minister školstva Peter Plavčan (nominant SNS) v roku 2016 výkonom verejnej funkcie zarobil 37 554 eur, rok predtým vo verejnej funkcii nepôsobil. Exminister iné príjmy za minulý rok neuviedol. Ako nehnuteľný majetok minister uvádza rodinný dom, ako hnuteľný majetok deklaruje vybavenie domácnosti. Minister kultúry Marek Maďarič (Smer) ako minister vlani zarobil 33 778 eur, v roku 2015 bol jeho príjem 33 617 eur. Okrem toho v roku 2016 dosiahli Maďaričove ostatné príjmy 5 280 eur a rok predtým takto získal 6 253 eur. Vyplýva to z majetkových priznaní verejných funkcionárov zverejnených na webstránke Národnej rady SR, ktoré v utorok doplnili údaje za minulý rok. Oproti roku 2015 pribudol minulý rok šéfovi rezortu kultúry byt v Ivánke pri Dunaji a zbavil sa hypotéky. Marek Maďarič má podľa zverejneného majetkového priznania za rok 2016 v Ivanke pri Dunaji rodinný dom. Vlastní dve záhrady, jednu v Ivanke pri Dunaji a druhú vo Farnej. Tiež je majiteľom bytu v bratislavskom Ružinove, ornej pôdy v Boldogu a Senci ako aj viníc v Senci, kde mu tiež patria lesné pozemky. V roku 2016 sa jeho nehnuteľný majetok rozrástol o spomínaný byt v Ivanke pri Dunaji. Popri aute mal aj úspory. Majetkové priznania za minulý rok doručilo parlamentnému výboru pre nezlučiteľnosť funkcií 630 verejných funkcionárov. Na dnešnom rokovaní výboru to povedal predseda výboru Martin Poliačik. "Zobrali sme na vedomie doručenie 630 majetkových priznaní v rozsahu takmer desaťtisíc strán," uviedol s tým, že majetkové priznania sa zverejňujú na webe v rozsahu, ako dovoľuje zákon. Našli sa aj funkcionári, ktorí majetkové priznania neposlali. Podľa Poliačika ich však bolo iba pár a išlo o takých, ktorí sa verejnej funkcie vzdali a tak voči nim výbor konať nemôže. Koná však v prípade štátneho tajomníka ministerstva školstva Petra Krajňáka. Ten sa totiž výboru priznal, že počas výkonu verejnej funkcie bol členom dozornej rady spoločnosti Správa a zimná údržba prešovských ciest a za to bral plat. Za toto previnenie mu hrozí pokuta až vo výške šiestich platov. Povinnosť podať majetkové priznanie sa týka prezidenta SR, poslancov NR SR, členov vlády, štátnych tajomníkov, vedúcich ústredných orgánov štátnej správy, sudcov Ústavného súdu SR, predsedu a podpredsedov Najvyššieho súdu SR, členov Súdnej rady SR, generálneho prokurátora, verejného ochrancu práv. Majetkové priznanie musia podľa zákona podať napríklad aj náčelník Generálneho štábu Ozbrojených síl SR, riaditeľ SIS, rektori verejných vysokých škôl či šéfovia Železníc SR. Verejní funkcionári v majetkovom priznaní uvádzajú celkové príjmy za výkon verejnej funkcie za predošlý rok, prípadne aj iné príjmy. Zverejňujú tiež zoznam svojho nehnuteľného a hnuteľného majetku, avšak bez konkrétností. Za verejného funkcionára sa navyše považuje osoba ešte rok odo dňa skončenia výkonu verejnej funkcie.


Pellegrini vyzval na spravodlivý roszsudok pri banskom nešťastí v Handlovej

Pri výbuchu v bani Handlová zahynulo pred desiatimi rokmi 20 baníkov

BRATISLAVA. Predseda vlády SR Peter Pellegrini v sobotu v Handlovej vyzval všetky príslušné súdy, aby čo najskôr prišli so spravodlivým rozsudkom týkajúcim sa banského nešťastia. Ako uviedol vo videu na svojej facebookovej stránke, „nemôžeme sa zmieriť a tolerovať situáciu, že ani po desiatich rokoch sa rodiny pozostalých nedočkali spravodlivého rozhodnutia slovenských súdov. Vyzývam preto všetky príslušné súdy, aby konali tak, ako konať majú, a aby čo najskôr prišli so spravodlivým rozsudkom a pomohli tak ukončiť jatrenie rán, s ktorým sa každý rok musia vysporiadať pozostalí tých, ktorí zahynuli pri banskom nešťastí,“ povedal Pellegrini. Premiér ocenil hrdinstvo dvadsiatich ľudí, ktorí pred desiatimi rokmi zomreli pri výkone svojho povolania. „Stratili to najvzácnejšie a zanechali po sebe nešťastné rodiny. S nimi si dnes spomíname na odvážnych ľudí, ktorí zasvätili svoj život náročnému a častokrát rizikovému povolaniu. Zato si zaslúžia náš rešpekt, tichú spomienku, ale aj poďakovanie,“ priblížil šéf vlády. Rodinám, blízkym a priateľom obetí vyslovil úprimnú sústrasť. „Ani po desiatich rokoch nie je ľahké spomínať na tieto tragické udalosti. Ide o najväčšie banské nešťastie v novodobých dejinách našej krajiny. Tristotridsať metrov pod povrchom sa rozpútal zápas so živlom, ktorý mal, žiaľ, svoje tragické vyústenie. Jedenásť záchranárov a deväť baníkov, ktorí hasili požiar, sa už nikdy nevrátili k svojim blízkym,“ konštatoval Pellegrini. Odvaha týchto mužov zostane preto podľa neho navždy zapísaná v našej pamäti, ako aj v našich srdciach. „Sú pre nás príkladom ľudskej statočnosti, nasadenia v krízových situáciách a ochoty postaviť sa rizikám, ktoré profesionálny život prináša. Uvedomujem si, že život týchto dvadsiatich statočných ľudí už nemôžeme vrátiť, čo však môžeme urobiť, je poučiť sa z tejto tragickej udalosti a urobiť všetko, čo je v našich silách, aby sa už niečo také nikdy nestalo,“ uviedol predseda vlády. Zároveň zdôraznil, že kto nevidel na vlastné oči nehostinné banské prostredie, neskúsil život bez slnečného svetla v stiesnenom podzemnom priestore a necítil páľavé a sálavé teplo či víriaci sa prach, len ťažko si vie predstaviť, čo všetko obnáša náročný banský flek. „Deň bielych ruží v Handlovej má svoju symboliku a nesie jasné posolstvo. Ďakujeme, nezabúdame a veríme, že každý jeden slovenský baník sa vždy vráti domov k svojej rodine a svojim blízkym. Česť pamiatke tým, ktorí zahynuli,“ dodal premiér. Od najväčšieho banského nešťastia v novodobej histórii Slovenska uplynulo desať rokov. V Bani Handlová zahynulo 20 ľudí – 11 banskí záchranári a 9 baníci, ktorí v časti Východnej šachty v hĺbke zhruba 330 metrov pod povrchom likvidovali požiar. Približne o 09:30 sa prerušilo telefonické spojenie a vypadli snímače, ktoré indikovali stav banských plynov. Pravdepodobne vtedy nastal výbuch. Jeho tlaková vlna ľahko zranila aj ďalších deviatich baníkov, ktorí boli od miesta nešťastia vzdialení 150 až 200 metrov. Pozostalí po baníkoch a záchranároch, ktorí pri handlovskom banskom nešťastí zahynuli, ani po desiatich rokov nevedia, kto za tragédiu môže a čo sa vlastne vtedy v bani stalo. Na handlovskú banícku tragédiu zareagovali aj zákonodarcovia. V roku 2010 poslanci Národnej rady Slovenskej republiky rozhodli, aby sa 10. august stal Pamätným dňom Slovenskej republiky. Od 1. apríla 2011 je tento dátum zapísaný v slovenskom kalendári ako Deň obetí banských nešťastí.


Sobotka Mayovej: Nechceme, aby boli Češi občanmi druhej kategórie

Britská premiérka odmieta, že by bola vražda 31-ročného Čecha útokom z nenávisti.

PRAHA, LONDÝN. Britská premiérka Theresa Mayová kontaktovala telefonicky vo štvrtok predsedu vlády ČR Bohuslava Sobotku, aby mu vyjadrila sústrasť v súvislosti s nedávnou vraždou českého manažéra Zdeňka M. (31) v Londýne. Píše o tom spravodajský server iDNES.cz. Sobotka požiada predsedníčku britskej vlády o informácie, aké kroky podniká jej kabinet na zastavenie násilia voči cudzincom pôsobiacim v ostrovnej monarchii. Na britskú vládu i tamojšie cirkvi sa z podobných pohnútok obrátil i poľský prezident Andrzej Duda, upozorniac na význam boja proti xenofóbii. Mayová v telefonáte so Sobotkom uviedla, že prípad násilnej smrti českého občana nie je považovaný za zločin z nenávisti, britská vláda však dôrazne odsudzuje prejavy nenávisti, ktoré nemajú v britskej spoločnosti miesto. Bohuslav Sobotka, ktorý hovoril o tom, že nevraživosť a násilie smeruje aj proti českým občanom na Ostrovoch, má však na vec iný názor. Za neprípustné označil v mene vlády ČR, aby občania jeho krajiny čelili napadnutiam a pristupovalo sa k nim ako k občanom druhej kategórie. Český premiér britskej partnerke tiež povedal, že Londýn by mal čo najskôr začať proces vystúpenia z Európskej únie, pričom akcentoval zachovanie voľného pohybu osôb, ak si Londýn chce zachovať prístup na európsky trh.


MATEMATICKÁ HÁDANKAMatematická hádanka: Dokážete nastaviť vzácne hodiny? (riešenie)

Milton potreboval zistiť správny čas, pomohla mu návšteva kamaráta.

Pred odchodom z domu si Milton nastavil hodiny na určitý čas. Po príchode ku kamarátovi si zaznačil presný čas a to isté spravil aj pri odchode. Keď sa Milton vrátil domov, zaznačil si čas, ktorý ukazovali jeho hodiny. Celú cestu kráčal rovnakou rýchlosťou, takže čas, ktorý uplynul na jeho hodinách zahŕňa cestu tam aj späť plus čas, ktorý Milton strávil na návšteve. Keďže vie, ako dlho u známe pobudol, Milton odpočítal tento čas od času, ktorý uplynul na jeho hodinách a zvyšok vydelil dvomi, aby zistil, ako dlho mu trvalo prejsť z návštevy domov. Tento čas pripočítal k času, ktorý videl na hodinách pri odchode z návštevy. Povedzme, že Milton si doma nastavil hodiny na 12:00. K známemu prišiel o 18:30 a odišiel o 19:30. Keď sa vrátil jeho hodiny ukazovali 16:00. Cesta domov mu tak trvala hodinu a pól a doma si Milton mohol nastaviť hodiny na 21:00.


Pentagón vylučuje spoluprácu s Ruskom pri riešení Sýrie

WASHINGTON. Americký rezort obrany nezvažuje možnosť vojenskej spolupráce s Ruskom pri riešení sýrskej otázky. Pre novinárov to v utorok povedal náčelník štábu vzdušných síl USA David Goldfein. "Nezachytil som žiadny dialóg, ktorý by mal viesť k spolupráci s Ruskom," povedal Goldfein, podľa ktorého sa Spojené štáty sústreďujú na opatrenia zamerané na prevenciu zrážok s ďalšími armádami, ktoré nie sú nepriateľské. Americké ministerstvo obrany a najmä jeho nový šéf James Mattis momentálne skúmajú americko-ruské memorandum o prevencii incidentov v sýrskom vzdušnom prieskume, dodal Goldfein, ktorého cituje agentúra TASS. Na otázku, či je nová americká vláda ochotná rozšíriť toto memorandum, náčelník štábu odpovedal, že "rezort obrany práve teraz vykonáva celkovú revíziu, tak ako akákoľvek iná garnitúra, ktorá sa ujíma moci". Najbližšie zasadnutie operatívnej skupiny pre prímerie v Sýrii sa uskutoční v polovici februára v kazašskej Astane. Podľa ruských zdrojov je ďalšia schôdzka operatívnej skupiny expertov z Ruska, Iránu a Turecka naplánovaná na 15. a 16. februára. Termín je zatiaľ len predbežný a musia ho odobriť v Ankare i Teheráne. Ďalšie kolo rokovaní medzi predstaviteľmi sýrskeho režimu a protivládnej opozície, ktoré sa malo konať začiatkom februára v Ženeve, sa uskutoční 20. februára. Sýrsky prezident Bašár Asad označil za "sľubné" predvolebné vyhlásenia nového šéfa Bieleho domu Donalda Trumpa o boji proti terorizmu, avšak dodal, že zatiaľ je priskoro očakávať nejaké činy.


Europol a Gruzínsko podpísali dohodu o strategickej polupráci

BRUSEL. Policajná agentúra EÚ Europol a Gruzínsko uzavreli v utorok dohodu o operačnej a strategickej spolupráci a o rozšírení spolupráce v oblasti boja proti závažnej a organizovanej cezhraničnej trestnej činnosti. Dohodu podpísal riaditeľ Europolu Rob Wainwright a gruzínsky minister vnútra Giorgi Mgebrišvili. Dohoda je reakciou na naliehavé problémy vyplývajúce z medzinárodného organizovaného zločinu a terorizmu. Umožňuje výmenu informácií vrátane osobných údajov ľudí podozrivých z trestnej činnosti, a tiež spoločné plánovanie operačných aktivít. Podpísaná dohoda sa vzťahuje na všetky oblasti trestnej činnosti, na ktoré sa vzťahuje mandát Europolu. "Europol je odhodlaný posilniť spoluprácu s Gruzínskom a uznáva, že účinná spolupráca v oblasti presadzovania práva je dôležitým prvkom prehlbovania vzťahov medzi Gruzínskom a EÚ", uviedol Wainwright. Podľa ministra Mgebrišviliho táto dohoda predstavuje pre Gruzínsko ďalší "dôležitý krok vpred na ceste k európskej integrácii". Gruzínsko má v rámci dohody vytvoriť tzv. národný styčný úrad, ktorý bude pôsobiť ako ústredný kontaktný bod medzi Europolom a príslušnými orgánmi Gruzínska. Dohoda o prehĺbenej spolupráci, ktorú ešte musí ratifikovať gruzínska strana, znamená dôraznejší boj proti javom, ktoré trápia obe strany - obchodovaniu s drogami, organizovanej trestnej činnosti, majetkovej a počítačovej kriminalite a prevádzačstvu.


Zvýšenie rozpočtu na obranu je beh na dlhé trate, tvrdí Kiska

Americký prezident Donald Trump navrhol zvýšiť rozpočet na obranu v krajinách NATO na štyri percentá HDP.

BRUSEL. Dvojdňový summit NATO v závere poznamenalo krízové zasadnutie lídrov členských krajín a zrušenie všetkých bilaterálnych rokovaní, ktoré mal naplánované americký prezident Donald Trump. Prezident Andrej Kiska označil Trumpov návrh, aby členské krajiny vyčlenili na obranu štyri percentá HDP, za nepriechodný. Krízové stretnutie lídrov NATO v najužšom formáte skončilo po zhruba hodine. Za zatvorenými dverami rokovali iba prezident a veľvyslanec z každej krajiny. K zvolaniu mimoriadneho zasadnutia došlo po tom, ako Trump ešte v stredu predložil návrh zvýšiť výdavky spojencov na obranu na štyri percentá HDP namiesto dvoch percent. Väčšina členských krajín NATO v súčasnosti dve percentá HDP na obranu aj tak nedodržiava. Prezident USA zároveň požiadal, aby všetci spojenci dvojpercentný rozpočtový limit na obranu splnili už teraz, bez ohľadu na dohodnutý harmonogram do roku 2024. Krízové zasadnutie, kvôli ktorému Trump zrušil bilaterálne stretnutia s lídrami Arménska, Azerbajdžanu, Gruzínska, Maďarska, Rumunska a Ukrajiny, potvrdilo, že USA nehrozia odchodom z Aliancie. Trumpa uspokojil záväzok spojencov urýchliť výdavky na obranu a zvýšiť ich v čo najkratšom čase o 33 až 40 miliárd dolárov. To podľa jeho slov ukončí stav, keď USA znášajú viac ako 70 percent výdavkov na chod Aliancie. Prezident Kiska v stredu večer priznal, že na Trumpov návrh vyčleniť štyri percentá nikto z lídrov nezareagoval, aj keď viacero krajín už dáva na obranu viac ako dve percentá. Na Trumpovo naliehanie vyčleniť okamžite na tieto účely dve percentá Kiska odpovedal, že hoci ide o povinnosť, je to "beh na dlhé trate". Členské krajiny totiž podľa neho potrebujú dosiahnuť veľa porozumenia, empatie a komunikácie s občanmi, aby to presadili. Kiska tvrdí, že Trumpa upozornil, že ak by lídri krajín NATO okamžite zaviedli dvojpercentnú hranicu obranných výdavkov, zrejme by prišli o svoje funkcie. K moci a aj k rokovaciemu stolu v NATO by sa podľa Kisku namiesto nich dostali populisti vystupujúci proti Aliancii. "Treba veľa pracovať a vysvetľovať, aby došlo k zhode medzi občanmi, že toto navýšenie je naša povinnosť," opísal situáciu Kiska. Prezident v tejto súvislosti ocenil, že ohľadom cieľov vynaložiť do roku 2024 dve percentá na obranu, existuje zhoda vo vládnej koalícii. Túto povinnosť podľa jeho slov nespochybňujú ani ostatné politické strany, s výnimkou extrémistov a fašistov. "Žiadna politická strana netvrdí, že by sme nemali dodržiavať naše záväzky voči NATO," skonštatoval Kiska. Prezident pripomenul, že vlani v septembri spolu s expremiérom a s predsedom parlamentu vyhlásili, že Slovensko je proeurópsky a proatlanticky orientovaná krajina, za čo sa postavila aj nová vláda. "Žiadne riziko toho, že ak ten sľub raz niekto dal, by mal byť po budúcich voľbách zrušený, ja nevidím. A som presvedčený, že sa na Slovensku nestane to, že by sa k vláde dostali extrémisti alebo fašisti," povedal prezident.


Kim Čong-un povýšil svoju sestru do najvyššieho vedenia štátu

PCHJONGJANG. Severokórejský líder Kim Čong-un dal svojej sestre väčšie právomoci tým, že sa stala súčasťou najvyššieho vedenia štátu. Kim Jo-čong, najmladšia dcéra zosnulého vodcu Kim Čong-ila, nahradila svoju tetu ako členka všemocného politbyra Kórejskej strany práce. Doteraz Jo-čong pôsobila ako vysokopostavená členka strany. Jej povýšenie oznámil vodca Kim na víkendovom straníckom mítingu.Tridsaťročná Jo-čong sa často objavuje na verejnosti po boku svojho brata. Už aj doteraz zastávala vplyvnú funkciu zástupkyne šéfa propagandy. Predpokladá sa, že má na starosti verejný imidž svojho brata. Spojené štáty na ňu za jej podiel na cenzúre a porušovaní ľudských práv v krajine uvalili sankcie. Jediná komunistická dynastia Kimovcov vládne v Severnej Kórei nepretržite od jej založenia v roku 1948.


V Mexiku našli v kufri auta zastreleného novinára

MEXIKO. Mexického novinára, ktorý pôsobil v nepokojnom juhozápadnom federálnom štáte Guerrero, našli mŕtveho v kufri auta so známkami po streľbe a mučení. S odvolaním sa na vyhlásenie polície o tom informovala v stredu agentúra Reuters. Mexiko sa v ostatných rokoch stalo jednou z najnebezpečnejších krajín pre výkon novinárskej práce, upozorňuje Reuters. Rogelio Barragán bol riaditeľom internetového portálu, pokrývajúceho udalosti v juhomexických štátoch. Jeho telo sa našlo v susednom stredomexickom štáte Morelos. Na jeho tele sa našli stopy po najmenej dvoch strených zraneniach a mučení, píše sa v utorok zverejnenej policajnej správe. Bezprostredne nebolo jasné, či smrť Rogelia Barragána súvisela s jeho novinárskou prácou. Mexický prezident Andrés Manuel López Obrador sa zaviazal znížiť mieru násilností v krajine. Organizácia na ochranu slobody prejavu Article XIX však od jeho nástupu do úradu vlani v decembri zdokumentovala sedem zabitých novinárov.


Nitra chce pokutovať každý výpadok spoja MHD sumou 1000 eur

V posledných mesiacoch denne vypadlo 50 až 60 spojov. Dopravcovi chýbajú vodiči.

NITRA. Mestská hromadná doprava v Nitre by mala začať od 6. novembra tohto roka fungovať podľa pôvodného grafikonu a bez obmedzení. Počas pondelkového mimoriadneho zasadnutia Mestského zastupiteľstva v Nitre to potvrdil Juraj Kusy, generálny riaditeľ spoločnosti Arriva Nitra, ktorá zabezpečuje mestskú hromadnú dopravu v meste pod Zoborom. Podľa Kuseho uzatvorila Arriva dohodu s iným dopravcom, ktorý požičia na tri mesiace desať vodičov, ďalších šesť vodičov prijala spoločnosť do trvalého pracovného pomeru. Nastúpia v priebehu prvého novembrového týždňa. Problémy s nedostatkom vodičov rieši Arriva Nitra už niekoľko mesiacov. "Celý manažment sa štyri až päť mesiacov dennodenne primárne venuje tomu, aby sme mali dostatok vodičov na všetkých úrovniach od mestskej a medzimestskej dopravy až po komerčnú. Nedostatok vodičov je celoeurópsky problém," tvrdí Kusy. Dopravcovi chýba 14 vodičov len na to, aby dokázal vypravovať denne 100 percent spojov. Aby mohol plnohodnotne zabezpečovať chod vrátane čerpania dovoleniek, chýba 30 vodičov. Podľa Kuseho pomôže stabilizovať situáciu aj príchod 19 vodičov z Ukrajiny. "Nie sú to žiadni asociáli, sú to vodiči, ktorí nebudú tomuto mestu nijako škodiť. Ubytovanie im zabezpečujeme my, mesto nám pomáha urýchliť ten proces v rámci cudzineckej polície," povedal generálny riaditeľ spoločnosti Arriva Nitra. Podľa jeho slov trvá proces zamestnania vodičov, pokiaľ nie sú z krajín Európskej únie, zhruba pol roka. Súčasťou mestskej hromadnej dopravy v Nitre by sa mali stať koncom januára budúceho roka. Mestskí poslanci prijali počas pondelkového mimoriadneho rokovania uznesenie, na základe ktorého bude vypracovaný dodatok k zmluve medzi mestom Nitra a Arrivou Nitra. Ak si budeme uplatňovať pokutu, blížime sa k situácii, že mesto nielenže nebude dotovať mestskú hromadnú dopravu, ale bude na nej dokonca zarábať. Tento dodatok zahŕňa zmluvnú pokutu vo výške 1000 eur za každý vynechaný spoj od 6. novembra tohto roka. "Momentálne v zmluve medzi mestom a dopravcom nie sú stanovené zmluvné pokuty. Dodatok k zmluve bude obsahovať aj podmienky, kedy si môže mesto pokutu uplatňovať, pretože nie všetky výpadky sú spôsobené tým, že vodič nenastúpil do práce. Dôvody môžu byť rôzne, vrátane poveternostných," povedal primátor. V posledných mesiacoch denne vypadlo 50 až 60 spojov. "Dnes nebude vypravených 67 spojov. Ak si budeme uplatňovať pokutu, blížime sa k situácii, že mesto nielenže nebude dotovať mestskú hromadnú dopravu, ale bude na nej dokonca zarábať," skonštatoval poslanec Miloš Dovičovič. Kusy nepotvrdil, či Arriva dodatok k zmluve podpíše. "O tom ja nerozhodujem, som výkonný riaditeľ, nie majiteľ firmy. Majiteľom musím interpretovať, čo sa stalo. Minimálne mesiac u nás trvá, kým zmluvy či dodatky prejdú všetkými štruktúrami, ktoré ich schvaľujú," povedal. Podľa primátora Jozefa Dvonča mesto Nitra pravdepodobne zohľadní výpadky spojov v ročnom zúčtovaní výkonov vo verejnom záujme voči Arrive.


Érsek: Nemáme na to, aby sme dostavali diaľnice

Dodatočné zdroje by štát mohol získať uvoľnením podmienok dlhovej brzdy.

BRATISLAVA. Slovensko podľa ministra dopravy Arpáda Érseka nemá zabezpečené finančné krytie výstavby všetkých plánovaných diaľnic či rýchlostných ciest. V prípade, že parlament neuvoľní pravidlá takzvanej dlhovej brzdy, ministerstvo zváži iný model financovania infraštruktúrnych stavieb, ako napríklad projekty verejno-súkromného partnerstva (PPP). Érsek to povedal na konferencii zástupcov stavebných spoločností. Analytik v reakcii uviedol, že štát nemá pripravené väčšie projekty k výstavbe. Podľa najnovšej analýzy poradenskej spoločnosti CEEC Research stavebné firmy na Slovensku mierne znížili výhľad tohtoročného rastu odvetvia. "Najväčší problém je s finančnými prostriedkami. Je potrebné špecifikovať stavby, ktoré sú nevyhnutné. Ak nebudem mať finančné krytie, nemôžem vypísať súťaž," povedal minister dopravy. Dodatočné zdroje by štát podľa ministra mohol získať uvoľnením podmienok dlhovej brzdy, ktorá vláde pod hrozbou sankcií bráni výraznejšie zvyšovať zadlženie krajiny. Na zmenu príslušného ústavného zákona koalícia premiéra Roberta Fica (Smer) dostatok hlasov v parlamente nemá a najväčšie opozičné strany už skôr myšlienku na uvoľnenie pravidiel dlhovej brzdy odmietli. Balík peňazí z európskych fondov pre oblasť výstavby infraštruktúrnych projektov Slovensko prakticky už rozdelilo. "Ak neprejde dlhová brzda v Národnej rade, musíme hľadať ďalší spôsob financovania, ako napríklad projekty PPP," uviedol Érsek. V rámci PPP projektov verejno-súkromného partnerstva investor cesty postaví a štát mu dielo postupne spláca. Analytik mimovládneho inštitútu Ineko Ján Kovalčík vyjadrenia ministra ohľadom potreby zmien pravidiel dlhovej brzdy odmietol. "Financie nie sú limitujúcim faktorom. Agenda dlhovej brzdy je len zastieracím manévrom, že ministerstvo a Národná diaľničná spoločnosť nemajú pripravené žiadne (väčšie) stavby," povedal. Podľa analýzy CEEC Research štyri pätiny riaditeľov stavebných spoločností očakávajú v tomto roku zvýšenie výkonov slovenského stavebníctva v priemere o štyri percentá a v budúcom roku o 2,3 percenta. Vlani slovenské stavebníctvo zaznamenalo prepad o viac ako desatinu oproti predchádzajúcemu roku, kedy krajina dokončila čerpanie peňazí z fondov EÚ z predchádzajúceho rozpočtového obdobia.


Černákovi pribudla konkurencia, Tampa získala obrancu Shattenkirka

Američana nedávno vykúpil zo zmluvy New York Rangers.

NEW YORK. Americký hokejista Kevin Shattenkirk sa dohodol na ročnej zmluve s klubom NHL Tampa Bay Lightning. V predchádzajúcich dvoch sezónach pôsobil v New Yorku Rangers, pre neuspokojivé výkony ho však vedenie Rangers nedávno vykúpilo zo zmluvy. V novom pôsobisku sa stane spoluhráčom slovenského obrancu Erika Černáka. Shattenkirk mal v doterajšom pôsobisku kontrakt na dve nasledujúce sezóny, v ktorých mal garantovaný priemerný ročný plat 6,65 milióna dolárov. V novom pôsobisku bude jeho príjem výrazne nižší, ročný kontrakt mu vynesie 1,75 milióna dolárov. Po vyplatení zo zmluvy sa stal neobmedzeným voľným hráčom. Lightning sú pre neho piatym pôsobiskom v NHL. Okrem Rangers si obliekal aj dresy St. Louis Blues, Colorada Avalanche a Washingtonu Capitals.


Prezident Kiska obedoval v Prezidentskom paláci s ľuďmi bez domova

Upozornil, že až 70-80 percent mladých bezdomovcov tvoria deti z detských domovov.

BRATISLAVA. Prezident Andrej Kiska v utorok v Prezidentskom paláci pozval na obed ľudí, ktorí prišli o domov a patria medzi členov resocializačnej komunity Resoty. Túto komunitu založil kňaz Anton Srholec. "O chvíľku uplynie rok, odkedy zomrel otec Srholec. Ja som mal dnes veľkú česť v miestnostiach, kde sa stretávam s prezidentmi, premiérmi, privítať obyvateľov zariadenia otca Srholca," povedal prezident. "Za každým jedným osudom bezdomovca je dlhý a často tragický príbeh. Je to príbeh aj osobných sklamaní, ale aj straty dôvery v spoločnosť, ktorá človeka akoby odvrhla, keď sa mu prestalo dariť, a ten padal a nemal sa kde zachytiť. Práve preto stále opakujem, že je úlohou nás politikov sa čo najčastejšie stretávať s ľuďmi, ktorí v živote nemali šťastie a spadli na dno spoločnosti. Je našou úlohou uvažovať o tom, ako im pomôcť." Prezident Kiska upozornil, že až 70-80 percent mladých bezdomovcov tvoria deti z detských domovov: "Vidieť, že stále máme chybu v systéme. Stále nevieme, ako pomôcť deťom, čo odídu z detských domovov."


Zaostávame za spojencami. Vojakom chýba nová technika

Ozbrojené sily kvalitatívne zaostávajú za spojencami.

BRATISLAVA. Ozbrojené sily Slovenskej republiky (OS SR) kvalitatívne zaostávajú za spojencami. Hlavnými dôvodmi sú technologická a technická zastaranosť. Konštatuje sa to v návrhu Vojenskej stratégie , ktorú do medzirezortného pripomienkového konania predložilo Ministerstvo obrany (MO). "Analýza stavu spôsobilostí Ozbrojených síl Slovenskej republiky poukazuje na kvalitatívne zaostávanie taktických jednotiek OS SR za spojencami. Hlavnými dôvodmi je technologická a technická zastaranosť bojovej techniky a techniky bojového zabezpečenia, ktorá nespĺňa požiadavky moderného bojiska," konštatuje Ministerstvo obrany v predloženom materiáli. Podľa ministerstva je nedostatočná taktiež úroveň zásob a pripravenosti záloh. "Tento stav výrazne obmedzuje schopnosti ozbrojených síl plniť stanovené úlohy a znižuje obranyschopnosť štátu," konštatuje rezort obrany v návrhu Vojenskej stratégie SR. Samotný materiál sa však zameriava viac na budúcnosť. Pri pozemných silách kladie dôraz na mechanizované a motorizované prápory, ktoré majú byť vybavené zbraňovými systémami na bojových vozidlách s kolesovým podvozkom 8x8, resp. na bojových vozidlách s pásovým podvozkom a na viacúčelových taktických vozidlách 4x4. "Ozbrojené sily Slovenskej republiky budú disponovať jedným interoperabilným tankovým práporom," konštatuje taktiež ministerstvo. Taktické letectvo bude podľa rezortu obrany schopné zabezpečiť ochranu vzdušného priestoru v rámci integrovaného systému protivzdušnej a protiraketovej obrany NATO a podporu pozemných síl (spôsobilosti vzduch-zem). "Zároveň budú schopné realizovať praktický výcvik s využitím cvičných lietadiel použiteľných aj na plnenie úloh palebnej podpory. Taktické letectvo bude spôsobilé plniť prieskumné úlohy," uvádza sa v dokumente. Operačné spôsobilosti systémov pozemnej protivzdušnej obrany budú spĺňať požiadavky štandardov NATO a budú spôsobilé nasadenia na obranu územia Slovenskej republiky a aj do spoločných operácií mimo územia Slovenska.


Premenil penaltu, provokoval fanúšikov. Real Madrid sa zastal Ramosa

Sergio Ramos v minulosti za Sevillu hrával, mnohí fanúšikovia mu jeho prestup nevedia odpustiť.

MADRID. Španielsky futbalový klub Real Madrid sa zastal svojho kapitána Sergia Ramosa po kritike od fanúšikov FC Sevilla. Tridsaťročný obranca premenil pokutový kop proti svojmu bývalému tímu vo štvrtkovej odvete osemfinále národného pohára Copa del Rey tzv. panenkovským lobom, následne to provokatívne oslávil práve pred sektorom domácich. "Sergio Ramos sa vždy správal v súlade so športovým duchom. Real Madrid spolupracuje s ostatnými mužstvami na odstránení násilia a neznášanlivosti na štadiónoch a vyzýva fanúšikov k tolerancii a rešpektu," uvádza sa v stanovisku klubu. Podporu svojmu zverencovi vyjadril aj tréner Zinedine Zidane: "Je to náš kapitán a vzor pre každého nielen v šatni mužstva. Čo sa stalo, je minulosť". Real po úspechu v prvom dueli 3:0 dosiahol remízu 3:3 a bez zásadnejších ťažkostí postúpil do štvrťfinále. Ramos odišiel zo Sevilly do Madridu v roku 2005, čo mu mnohí priaznivci klubu nevedia odpustiť.


Apple predstavil nové AirPods. Sú odhlučnené a drahšie

Slúchadlá majú flexibilný ušný nástavec.

BRATISLAVA. Apple v pondelok ukázal prémiové bezdrôtové slúchadlá AirPods Pro. Sú dostupné na predobjednávku a v obchodoch sa začnú predávať 30. októbra, informuje Apple na svojich stránkach. Na Slovensku stoja AirPods Pro v predajni výrobkov Apple 279 eur. Súčasné AirPods sa predávajú od 169 eur. AirPods Pro majú novú funkciu aktívneho potláčania okolitého hluku. V slúchadlách sú zabudované mikrofóny, ktoré zaznamenajú externé zvuky a potlačia ich. Podobná funkcia zvuku sa postupne dostáva do viacerých drobných slúchadiel. Majú ju napríklad slúchadlá WF-1000x M3 od Sony, ktoré sa na Slovensku dajú zakúpiť od 249 eur. Používatelia si môžu v AirPods Pro vybrať aj režim, v ktorom budú zvuky z okolia počuť spolu s hudbou zo slúchadiel. Funkcia poslúži napríklad športovcom, ktorí potrebujú vnímať premávku alebo pri rozhovore. Od súčasných AirPodov sa nové slúchadlá odlišujú aj tým, že majú flexibilné ušné nadstavce. V balení sú v troch veľkostiach a sú vyrobené zo silikónu. Slúchadlá majú byť odolné voči potu a striekajúcej vode. Batérie v AirPods Pro majú podľa Apple vydržať 4,5 hodín nepretržitého počúvania.


Mayová označila výsledky volieb do Európskeho parlamentu za sklamanie

Jednoznačným víťazom sa v Británii stala protieurópska Strana brexitu europoslanca a zástancu brexitu bez dohody Nigela Faragea.

LONDÝN. Britská premiérka Theresa Mayová v pondelok uviedla, že výsledky volieb do Európskeho parlamentu, v ktorých jej Konzervatívna strana získala necelých deväť percent hlasov, sú pre ňu sklamaním. Informovala o tom agentúra AFP. "Táto noc bola pre konzervatívcov veľkým sklamaním. Niektorí skvelí europoslanci prišli o kreslá a niektorí skvelí kandidáti nedostali šancu. Veľké straty však utrpela aj Labouristická strana. To len dokazuje dôležitosť dosiahnutia dohody o brexite," povedala Mayová, ktorej konzervatívci získali vo štvrtkových voľbách do Európskeho parlamentu o 14 percent menej hlasov ako pred piatimi rokmi. Jednoznačným víťazom volieb do Európskeho parlamentu sa v Británii stala protieurópska Strana brexitu europoslanca a zástancu brexitu bez dohody Nigela Faragea, ktorá získala takmer 32 percent hlasov. Konzervatívcov však predstihli aj liberálni demokrati, labouristi či zelení.


Škótsky parlament zamietol návrh zákona o brexite

Znalci pomerov hovoria o prehĺbení sporov medzi Londýnom a Edinburghom.

EDINBURGH. Škótsky regionálny parlament zamietol v utorok kontroverzne vnímaný návrh zákona o vystúpení Británie z EÚ. Proti predlohe z dielne britskej vlády hlasovalo v Edinburghu 93 zákonodarcov, 30 ich kolegov návrh podporilo. Škótska vláda predtým apelovala na poslancov, aby neschválili návrh zákona, ktorý by mal upraviť vystúpenie Británie z EÚ. Hlavným dôvodom je nedostatočné špecifikovanie rozdelenia právomocí medzi Londýnom a Edinburghom v období po tzv. brexite. Krok škótskych zákonodarcov má len symbolický význam. Nie je totiž právne záväzný pre vládu ostrovnej monarchie vzhľadom na fakt, že regionálny parlament nemá právo veta. Napriek tomu však znalci pomerov hovoria o prehĺbení sporov medzi Londýnom a Edinburghom po tomto hlasovaní. Odborníci navyše varujú, že priama konfrontácia zainteresovaných by mohla posilniť kruhy, ktoré sa v Škótsku usilujú o jeho nezávislosť. Informovali o tom svetové tlačové agentúry. Aj keď v referende z roku 2014 väčšina Škótov hlasovala proti nezávislosti od zvyšku Británie, v plebiscite o brexite v júni 2016 sa naplno odhalila obrovská názorová priepasť v prístupe Angličanov a Škótov k tejto otázke - väčšina Škótov hlasovala totiž proti odchodu z EÚ. Škótska premiérka Nicola Sturgeonová pohrozila ďalším referendom o nezávislosti, ak sa Londýn bude pokúšať vnútiť Škótsku svoju politiku.


Kalavská využíva Deň narcisov na prevenciu pred rakovinou

Ministerka zdravotníctva spúšťa skríningy k onkologickým ochoreniam.

BRATISLAVA. Ministerka zdravotníctva Andrea Kalavská (nominantka Smeru-SD) zdôrazňuje pri príležitosti Dňa narcisov dôležitosť prevencie a liečby onkologických ochorení. Hovorila o tom vo štvrtok počas odovzdávania nového lineárneho urýchľovača v Národnom onkologickom ústave v Bratislave. Pripomenula tiež, že ministerstvo postupne spúšťa skríningy k onkologickým ochoreniam. "V tento deň, keď je Deň narcisov, chceme všetci upriamiť pozornosť na onkologického pacienta, či už prevenciou, skríningom, lepšími liekmi, lepšou rádioterapiou, aby naši pacienti zbytočne nezomierali na onkologické ochorenia. A my ako ministerstvo v spolupráci s našimi riaditeľmi chceme vytvoriť čo najlepšie podmienky pre zamestnancov a pacientov, aby dostávali liečbu na európskej úrovni," vyhlásila Kalavská. Ministerka pripomenula, že rok 2019 by mal byť rokom prevencie a skríningu. "Postupne spúšťame skríning kolorektálneho karcinómu, teraz prsníka, od júna by to mal byť skríning rakoviny krčka maternice. Aby sme aj pacientov upriamili na rizikové faktory, čo majú robiť, aby nemali rakovinu, kam majú ísť, keď budú mať rakovinu, a keď majú rakovinu, aby boli liečení centralizovane špičkovými lekármi a aby ten lekár mal špičkovú terapiu a špičkové prístroje, aby šanca na vyliečenie bola maximálna," priblížila. Za rok 2018 vstúpilo podľa rezortu zdravotníctva do kategorizovaného zoznamu, teda do zoznamu liekov hradených z verejného zdravotného poistenia 18 nových onkologických liekov. "Snažíme sa v onkologickom balíku priniesť maximum inovatívnych onkologických liekov," doplnila Kalavská. Na Slovensku pribudne každoročne 34.000 ľudí s rakovinou. Finančné prostriedky vyzbierané počas Dňa narcisov použije Liga proti rakovine na pokračovanie v realizácii overených a užitočných projektov, ktoré sú určené na priamu pomoc onkologickým pacientom a ich rodinám. Z výnosu Dňa narcisov sa pravidelne podporujú aj aktivity v oblasti prevencie a informovanosti verejnosti o predchádzaní onkologickým ochoreniam. Časť získaných zdrojov sa poskytuje i na obstaranie nevyhnutného prístrojového vybavenia nemocničným, zdravotníckym zariadeniam, paliatívnym oddeleniam a hospicom. Finančne sú podporené i menšie občianske združenia pracujúce s onkologickým pacientom či výskum v oblasti onkológie.


Vo Francúzsku zadržali šesť ľudí, mali plánovať útok na Macrona

Plány násilnej akcie neboli dotiahnuté do detailu.

PARÍŽ. Šesť ľudí zadržala v utorok ráno francúzska polícia pre podozrenie, že plánovali útok na prezidenta Emmanuela Macrona. S odvolaním sa na zdroj z vyšetrovania o tom informovala agentúra AFP, podľa ktorej majú zadržaní väzby na krajnú pravicu. Podľa televízie BMFTV boli plány na "násilnú akciu" proti prezidentovi nepresné a neboli dotiahnuté do detailu. Protiteroristická jednotka zasahovala ráno v troch rôznych departmentoch: Isère na juhovýchode, Ille-et-Vilaine na severozápade a Moselle na severovýchode krajiny. Aké majú medzi sebou zadržaní väzby, ani to, v akom boli spojení, zatiaľ nie je jasné. Akciu podľa BMFTV vykonala spravodajská služba DGSI, ktorá je poverená okrem iného bojom proti terorizmu. Podľa zdroja denníka L'Express bolo cieľom dnešného záťahu zistiť, ako ďaleko plány na násilnú akciu pokročili. BMFT pripomína, že sa podobný záťah kvôli plánom útokov na vysoko postavených politikov uskutočnil už pred rokom. Zadržaných vtedy bolo desať ľudí z krajne pravicovej scény, ktorí plánovali útoky na terajšieho ministra vnútra Christopha Castanera a predsedu ľavicovej strany Nepodrobené Francúzsko Jeana-Luca Mélenchona.


V Antverpách vybuchol granát, drogové gangy bojujú o vplyv

Cez prístav v Antverpách prúdia do krajiny zásielky drog.

BRUSEL. Vojna v podsvetí v belgickom prístavnom meste Antverpy, odkiaľ sa do krajiny dostávajú významné zásielky drog, sa nekončí. Dôkazom je nový výbuch, ktorý v noci na pondelok poškodil viacero zaparkovaných áut a fasád domov v antverpskej štvrti Borgerhout. Píše o tom tlačová agentúra Belga. Podľa údajov miestnej polície boli zistené škody spôsobené výbuchom granátu. Na mieste činu zasahovala v priebehu dňa špeciálna jednotka na likvidáciu výbušnín, federálna justičná polícia a vyšetrujúci sudca. Polícia potvrdila, že vyšetrovanie sa primárne zameriava na činnosti drogovej komunity, ktorá je v tomto prístavnom meste obzvlášť aktívna. K útokom s granátmi, zámernému podpaľačstvu či prestrelkám došlo aj v predošlých mesiacoch - naposledy v noci na 22. júla takisto vo štvrti Borgerhaut. V júli bol zaznamenaný aj útok granátom na reštauráciu v obci Wilrijk neďaleko Antverp a niekoľko týždňov predtým poškodili podobné výbuchy viacero áut a fasád domov v antverpskej štvrti Berchem. V marci tohto roku polícia zaregistrovala tri útoky za použitia granátov. Za posledné tri roky došlo v Antverpách k viac ako 60 násilným incidentom, ktoré mali súvislosť s obchodovaním s drogami. Vo väčšine prípadov ide o vyrovnávanie si účtov medzi členmi podsvetia alebo o pokusy o zastrašovanie. Vo februári 2018 boli v Antverpách rozšírené stovky anonymných letákov s poznámkou "Smrť informátorom". Ich účelom bolo zastrašiť tých, ktorí chcú spolupracovať s políciou a informovať o činnostiach drogových skupín. Agentúra Belga v tejto súvislosti pripomenula, že hoci starosta Antverp Bart De Wever, ktorý je zároveň šéfom najsilnejšej strany v Belgicku, Nová flámska aliancia (N-VA), urobil z boja proti drogám svoju prioritu, množstvo kokaínu zachyteného v antverpskom prístave sa každým rokom zvyšuje.


Černák je vrah a nie celebrita, hnevá sa prokurátor Šufliarsky

Mikuláš Černák je desaťnásobný vrah, pripomína prokurátor Peter Šufliarsky.

BRATISLAVA. Mikuláš Černák nie je celebrita ani obeť systému, ale právoplatne odsúdený vrah. Vyhlásil to na brífingu námestník generálneho prokurátora pre trestný úsek Peter Šufliarsky. Prokuratúre sa podľa Šufliarskeho nepáči, že vďaka sérii reportáží súkromnej televízie a týždenníka môže byť Černák na verejnosti vykreslený ako nespravodlivo perzekvovaná osoba a práca vyšetrovateľov a prokurátorov, ktorí ho usvedčili z trestnej činnosti, môže byť očiernená. Reportáže totiž obsahovali aj negatívne vyjadrenia samotného Černáka na adresu štátnych orgánov. "Mikuláš Černák je desaťnásobný vrah a ja to zopakujem pred kýmkoľvek," uviedol Šufliarsky. V minulosti bol podľa neho Černák právoplatne odsúdený na doživotie za dve vraždy z roku 1994, štyri vraždy z roku 1997 a jednu vraždu z roku 2000. Tento rok ho navyše súd usvedčil z vraždy Imricha Oláha a samotný Černák priznal naplánovanie vrážd Róberta Holuba a Štefana Fabiána. Ako Šufliarsky pripomenul, súdy pri vraždách, z ktorých bol Černák usvedčený, často konštatovali obzvlášť zavrhodnutiahodné pohnútky alebo obzvlášť brutálny spôsob vykonania. Zároveň citoval znalecký posudok na Černáka, podľa ktorého ide o abnormálne štruktúrovanú egocentrickú osobnosť s trvalou dispozíciou správať sa agresívne. Černák má tiež podľa posudku tendenciu správať sa k iným osobám dominantne a manipulatívne. Zároveň Šufliarsky skonštatoval, že orgány činné v trestnom konaní sa primeraným spôsobom zaoberali všetkými podaniami, ktoré v súvislosti so svojimi prípadmi Černák podal. "Policajti a prokurátori postupovali zákonne," povedal. Podľa Šufliarskeho okrem prípadov, kde bol usvedčený, figuruje Černák ešte v 21 trestných veciach, ktoré sú v prípravnom konaní. "Tieto veci budú ukončené zákonným spôsobom," povedal. Na otázku médií, či je možné, že sa Černák dostane na slobodu, keďže po 25 rokoch má aj v prípade doživotného trestu právo požiadať o podmienečné prepustenie, Šufliarsky uviedol, že po ukončení neuzavretých trestných vecí sa pravdepodobne nenájde sudca, ktorý by ho podmienečne prepustil. Ako uviedol prokurátor Martin Kováč, on sám momentálne dozoruje 13 prípadov, v ktorých sa vyskytuje Černák. V 11 prípadoch ide o vraždu, v dvoch prípadoch o trestný čin všeobecného ohrozenia. V niekoľkých prípadoch figuruje aj mediálne známy Černákov komplic Miloš K. Pokiaľ ide o druhého mediálne známeho Černákovho komplica Jána K., vyšetrovatelia podľa prokuratúry nenašli potrebné dôkazy, prípadne boli niektoré skutky, v ktorých figuroval premlčané. Bývalý šéf stredoslovenského podsvetia Mikuláš Černák si odpykáva doživotný trest vo väzení s najvyšším stupňom stráženia v Ilave. Orgánom činným v trestnom konaní zaslal niekoľko listov, v ktorých spomína trestnú činnosť z minulosti. Z väzenia tiež napísal autobiografickú knihu.


Agroministri V4+5 sa stretli v Prahe. Český minister pochválil prácu Slovákov

Dôležité je financovanie boja proti africkému moru ošípaných, tvrdia ministri.

BRATISLAVA/PRAHA. Ministri poľnohospodárstva Vyšehradskej skupiny (Česka, Maďarska, Poľska a Slovenska) a Bulharska, Chorvátska, Rumunska, Slovinska a Fínska sa v rámci českého predsedníctva vo Vyšehradskej skupine (V4) stretli v Prahe. Informoval o tom tlačový odbor Ministerstva pôdohospodárstva a rozvoja vidieka (MPRV) SR. Český minister Miroslav Toman v úvode pochválil skvelú prácu Slovenska, od ktorého predsedníctvo V4 prevzal. Predmetom rokovania bola najmä téma budúcej podoby Spoločnej poľnohospodárskej politiky (CAP), súčasných problémov lesníctva a agro-lesníctva vrátane potenciálu pre rozvoj biohospodárstva a na záver rezonovala téma afrického moru ošípaných (AMO). Stretnutie ministrov viedlo k podpisu dvoch deklarácií. "Diskusiu v rozšírenom formáte V4 vnímam ako vhodnú platformu k presadeniu spoločných pozícií a potrieb, viažucich sa na náš región. Je však zrejmé, že ešte pred dosiahnutím dohody majú členské štáty pred sebou veľa výziev. Spolupráca pri finalizácií podmienok v rámci novej CAP je preto pre Slovensko mimoriadne dôležitá," uviedla Gabriela Matečná (SNS), podpredsedníčka vlády a ministerka pôdohospodárstva a rozvoja vidieka SR. Hlavnou myšlienkou diskusií je "ekologickejšia" CAP zameraná na klímu a životné prostredie, zjednodušenie, respektíve zníženie administratívnej záťaže a v neposlednom rade flexibilitu pre členské štáty. Dôležitou a často diskutovanou súčasťou novej zelenej CAP sú tzv. eko-schémy financované z 1. piliera CAP a otázka, či by sa mali zaviesť pre poľnohospodárov dobrovoľne alebo povinne. Počas vystúpenia Matečná upozornila na fakt, že zjednodušenie budúcej CAP v podobe, ako ho navrhuje Európska komisia (EK), nepovažuje SR za dostatočné a požaduje preto viacero úprav pre dosiahnutie želanej podoby. "Lesy, ich ochrana a trvalo udržateľné využívanie dnes čelia mnohým výzvam. Patria k nim na jednej strane nepriaznivé účinky klimatickej zmeny vrátane častejšieho výskytu a väčšej intenzity pôsobenia škodlivých činiteľov a na druhej strane rastúce rôznorodé požiadavky a očakávania spoločnosti, čo vyvíja značný tlak na lesné zdroje a ich využívanie. Otázka ochrany lesov vrátane adaptácie na klimatickú zmenu a riešenia podkôrnikovej kalamity je výrazne dôležitou témou, ktorú nemôžeme podceňovať," zdôraznila Matečná. Slovenská republika považuje za potrebné aj v kontexte budúcej CAP zabezpečiť vytvorenie takých podmienok, ktoré umožnia ďalšiu finančnú podporu lesov a lesníctva v členských štátoch, minimálne na takej úrovni, ako je tomu v aktuálnom programovom období. Bez finančnej podpory nie je možné dosiahnuť adekvátne riešenia otázky klimatickej zmeny. Lesy a lesnícky sektor pritom zohrávajú zásadnú a jedinečnú úlohu v boji proti klimatickej zmene. Ministri poľnohospodárstva následne prijali spoločnú deklaráciu o lesoch, trvalo udržateľnom obhospodarovaní lesov a prispôsobení sa zmene klímy, ktorá odráža hlavné výzvy pre odvetvie lesného hospodárstva a najdôležitejšie témy, ktoré ministri vzniesli počas stretnutia v Prahe. Záverom rezonovala téma afrického moru ošípaných, ktorý v relatívne krátkom čase zasiahol veľkú časť územia Európy. V Prahe bola zdôraznená potreba náležitého financovania a potreba pokrytia nákladov na eradikáciu ochorenia. "Krajiny postihnuté prípadmi AMO by mali mať nielen možnosť spoľahnúť sa na finančnú podporu EÚ, ale mali by tiež povinne uplatňovať spoľahlivé, jednotne stanovené a predtým testované postupy boja proti tomuto vírusu v záujme minimalizovať a dokonca až úplne zastaviť jeho šírenie. Všetci si musia uvedomiť, že opatrenia prijaté v jednej krajine chránia zvyšné územie EÚ bez výskytu AMO, a preto sa nepriamo týkajú všetkých členských štátov EÚ," zdôraznila Matečná. Šéfka slovenského agrorezortu považuje za potrebné formulovať jasné, spoločné a povinné stanovisko EK pokiaľ ide o opatrenia na boj proti AMO. V týchto tendenciách na záver ministri poľnohospodárstva podpísali spoločnú deklarácia o boji proti AMO v Európskej únii.


Litovský premiér Skvernelis získal dôveru parlamentu

VILNIUS. Poslanci litovského parlamentu vyslovili v utorok dôveru staronovému premiérovi Sauliusovi Skvernelisovi. Informovala o tom agentúra Reuters. Skvernelisa podporilo 83 zo 114 hlasujúcich poslancov. Išlo o procedurálny krok nasledujúci po májových prezidentských voľbách. Podľa litovskej ústavy musí úradujúca vláda pri nástupe nového prezidenta formálne odovzdať svoj mandát. Saulis Skvernelis (48) je litovským premiérom od decembra 2016. Do funkcie ho nominoval stredopravý Litovský zväz roľníkov a zelených (LVŽS). Skvernelis kandidoval ako nezávislý aj v prvom kole prezidentských volieb 12. mája 2019, avšak neuspel. Následne oznámil, že plánuje odstúpiť z čela vlády, čo si neskôr rozmyslel. Pred niekoľkými týždňami uviedol, že plánuje zostať vo funkcií, keďže ho nemá kto nahradiť. Premiér pôvodne plánoval odstúpiť 12. júla, keď sa funkcie ujal novozvolený prezident, nezávislý politik Gitanas Nauséda. Litovská vládna koalícia prešla začiatkom júla reorganizáciou, pri ktorej bola rozšírená z dvoch na štyri strany a zabezpečila si tak v 141-člennom parlamente väčšinu 75 kresiel.


Europarlament vyzval EÚ na lepšiu ochranu zdravia včiel a záujmov včelárov

V záujme európskych včelárov Európsky parlament žiada obmedziť dovoz falošného medu na územie EÚ.

BRUSEL. Poslanci Európskeho parlamentu (EP) vo štvrtok vyzvali Európsku úniu (EÚ) a jej členské štáty, aby investovali viac do ochrany zdravia včiel, boja proti falšovaniu medu a podpory včelárov. Poslanci sa zhodli v názore, že EÚ potrebuje efektívnu, rozsiahlu a dlhodobú stratégiu zameranú na zlepšenie zdravotného stavu včiel, znižovanie ich úmrtnosti a obnovu ich populácií. V rámci akčného plánu EP podporil programy šľachtenia, ktorých výsledkom budú druhy včiel odolné voči chorobám a inváznym druhom, zintenzívnenie výskumu zameraného na inovatívne liečivá pre včely, zákaz všetkých účinných látok v pesticídoch, pri ktorých boli preukázané negatívne účinky na zdravie včiel (neonikotinoidy), a zabezpečenie bezpečných alternatívnych výrobkov pre poľnohospodárov, ako aj včasné varovania o aplikácii postrekov plodín. Europarlament v tejto súvislosti presadzuje zvýšenie rozpočtu EÚ pre národné programy v odvetví včelárstva o 50 percent a pre včelárov požaduje vytvorenie novej podpornej schémy v rámci spoločnej poľnohospodárskej politiky EÚ po roku 2020. V záujme európskych včelárov EP žiada obmedziť dovoz falošného medu na územie EÚ, čomu má napomôcť harmonizácia kontrol na vonkajších hraniciach a na vnútornom trhu Únie, testovanie všetkého dovážaného medu a sprísnenie požiadaviek sledovateľnosti importovaných produktov. Text EP tiež navrhuje, aby sa med a včelie produkty považovali v procese rokovaní o dohodách o voľnom obchode za citlivé výrobky alebo aby boli z rokovaní o liberalizácii obchodu úplne vyňaté. "Keďže 76 percent potravinovej výroby v Európe závisí od opeľovania, čiže včely sú nenahraditeľné pre našu potravinovú bezpečnosť, musíme urobiť maximum pre ich ochranu," uviedol spravodajca uznesenia, maďarský poslanec Norbert Erdős. Podľa jeho slov europarlament navrhol dobrú stratégiu na podporu prežitia včiel a včelárov a tiež plán transparentnejšieho informovania spotrebiteľov. Aktuálne a zavádzajúce označenie "Zmes medov z EÚ" a "Zmes medov mimo EÚ" by malo byť nahradené jasným označením krajín, z ktorých med pochádza, vrátane percentuálneho podielu rôznych medov, ktoré sú súčasťou finálneho produktu. EP upozornil, že Európska únia je po Číne druhým najväčším producentom medu na svete, keď približne 600.000 včelárov vyprodukuje v EÚ každoročne okolo 250.000 ton medu. V roku 2016 prvé priečky v produkcii medu obsadili Rumunsko, Španielsko, Maďarsko, Nemecko, Taliansko a Grécko. Slovensko vyrobilo v roku 2015 takmer 4300 ton medu. Únia každoročne dováža asi 200.000 ton medu, hlavne z Číny, Ukrajiny, Argentíny a Mexika, pričom sa testovaním zistilo, že 20 % vzoriek odobratých na vonkajších hraniciach Únie nezodpovedalo štandardom EÚ.


Neonacisti si pri súkromnej oslave v Nemecku postavili hákový kríž

Svastiku neonacisti zničili ešte pred príchodom polície.

MNÍCHOV. Nemecká polícia disponuje dôkazmi, že neonacisti z celej južnej časti spolkovej republiky postavili počas súkromnej slávnosti v obci Bessenbach v dolnofranskom okrese Aschaffenburg v Bavorsku v sobotu niekoľko metrov vysoký drevený hákový kríž. Potvrdili to v stredu policajné zdroje. Svastiku prítomní zničili ešte pred príchodom polície. Muži zákona tu našli 30 osôb, ktoré patria k ultrapravicovej scéne v spolkovej republike. Asi polovica z nich bola z južného Bavorska, Hesenska a Bádenska-Württemberska, informovalo v stredu internetové vydanie denníka Bild. Nemecká polícia začala vo veci vyšetrovanie kvôli prezentácii protiústavných symbolov konštatujúc, že išlo o veľmi otvorenú identifikáciu sa s ideami pravicového extrémizmu. Počet trestných činov motivovaných pravicovým extrémizmom sa v Dolnom Fransku zvýšil vlani zo 151 v roku 2015 na 214. Policajný hovorca v tejto súvislosti poznamenal, že si príslušné zložky uvedomujú nutnosť sledovať tento vývoj a budú mu aj venovať pozornosť.


Problémy s procesormi sa týkajú všetkých iPhonov, iPadov a Macov

Celosvetový problém

Apple problém rieši

Spoločnosť Apple vydala alebo vydá aktualizácie, ktoré riešia oba závažne problémy.

SAN FRANCISCO. Objavené bezpečnostné nedostatky v procesoroch svetových výrobcov sa týkajú všetkých smartfónov iPhone, tabletov iPad aj počítačov Mac. Uviedla to americká spoločnosť Apple, ktorá zariadenia vyrába. Spoločnosť oznámila, že už vydala softvérové záplaty, ktoré majú nedostatky odstrániť a upozornila, že nemá informácie o zneužití bezpečnostných slabín hackermi. Výzkumníci z Google tento týždeň oznámili, že odhalili závažné bezpečnostné nedostatky v procesoroch spoločností Intel, AMD a ARM. Hackeri by sa zneužitím slabín mohli dostať k dôverným informáciám v takmer každom počítači, ktoré využívajú procesory týchto spoločností. "Týka sa to všetkých systémov Mac a zariadení s operačným systémom iOS, prípady zneužitia však zatiaľ nie sú známe," píše Apple. "Tieto problémy sa týkajú všetkých moderných procesorov a majú vplyv takmer na všetky zariadenia a operačné systémy," dopĺňa spoločnosť. Zákazníkom odporučila, aby softvér sťahovali iba z dôveryhodných zdrojov, čím sa vyhnú podvodným aplikáciám. Experti objavili v čipoch dve slabiny, ktoré označili ako Meltdown a Spectre. Apple oznámil, že už vydal záplaty operačných systémov riešiace Meltdown a že v najbližších dňoch vydá aj záplatu, ktorá sa týka Spectre. Google už skôr oznámil, že telefóny s operačným systémom Android sú dostatočne chránené, ak používatelia nainštalovali najnovšie bezpečnostné aktualizácie.


UNHCR vyzval Úniu, aby pozastavila vracanie utečencov do Maďarska

Výzva Úradu vysokého komisára OSN pre utečencov je pomerne ojedinelou.

ŽENEVA. Úrad vysokého komisára OSN pre utečencov (UNHCR) vyzval v pondelok členské krajiny Európskej únie, aby pozastavili návraty žiadateľov o azyl do Maďarska. Tamojšiu vládu pritom obvinil z toho, že azylantov systematicky umiestňuje do prepravných kontajnerov. UNHCR uviedol, že maďarská vláda zadržiava pri hraniciach 110 ľudí vrátane detí v "prepravných kontajneroch obklopených žiletkovými plotmi", kde čakajú na posúdenie svojich žiadostí o azyl. Hovorkyňa UNHCR Cécile Pouillyová zdôraznila, že výzva Úradu je pomerne ojedinelou. Podobnú UNHCR adresoval štátom EÚ naposledy v roku 2012, pričom aj vtedy sa týkala Maďarska. Za azylové konanie je na základe tzv. Dublinskej dohody z roku 1990 zodpovedná tá krajina EÚ, v ktorej migranti prvýkrát vstúpili na územie Európskej únie. Každý azylant, ktorého následne prichytia v inej členskej krajine Únie, by na základe tohto dokumentu mal byť vrátený práve do toho štátu, v ktorom bol registrovaný.


Érsek: V tomto roku plánujeme dokončiť pre motoristov tri úseky diaľnic

Érsek k bratislavskému obchvatu povedal, že tam boli šikovní ľudia, ktorí vedeli, kde treba kúpiť pozemky.

BRATISLAVA. Ministerstvo dopravy má v pláne odovzdať v tomto roku motoristom do užívania tri úseky hotových diaľnic a rýchlostných ciest. Šéf rezortu dopravy Árpád Érsek (Most-Híd) to avizoval vo štvrtok (4. 5.) na Stretnutí lídrov slovenského stavebníctva 2017 v Bratislave. V polovici mája tohto roku by mali vodiči začať jazdiť po úseku rýchlostnej cesty R2 Zvolen, východ - Pstruša, následne začiatkom júna sa má odovzdať do užívania časť diaľnice D3 Svrčinovec - Skalité, v novembri by to mal byť ďalší úsek D3 Žilina, Strážov - Žilina, Brodno. Súčasne sa podľa generálneho riaditeľa Národnej diaľničnej spoločnosti (NDS) Jána Ďurišina v tomto roku naplno rozbehla výstavba na úseku diaľnice D3 Čadca, Bukov - Svrčinovec a tiež na diaľnici D1 z Budimíra po Bidovce. V druhom polroku 2017 NDS očakáva rozbehnutie výstavby na obchvate Prešova, teda na úseku D1 Prešov, západ - Prešov, juh. "Náklady na výstavbu týchto úsekov dosahujú necelých 800 miliónov eur," vyčíslil Ďurišin. Čo sa týka výstavby PPP projektu (projektu verejno-súkromného parternstva) obchvatu Bratislavy, teda časti diaľnice D4 a rýchlostnej cesty R7, minister dopravy opísal problémy s výkupom pozemkov. Štát nemá vykúpené všetky pozemky a nemá stavebné povolenia. Boli tam šikovní ľudia, ktorí vedeli, kde treba kúpiť pozemky. "Nie je to jednoduchý proces. Venujem sa tomu denne, robím maximum, čo sa dá, aby sme mohli koncesionárovi odovzdať stavebné povolenia," priblížil Érsek. Na pozemkoch pod obchvatom chce podľa neho každý čo najviac zarobiť. "Boli tam šikovní ľudia, ktorí vedeli, kde treba kúpiť pozemky," konštatoval. Sú, samozrejme, podľa neho úseky, ktoré sú vysporiadané, ale ako problémové označil napríklad pozemky pod križovatkou Ketelec či pod napojením diaľnice D4 na diaľnicu D1. Avizoval prípadné riešenie problémov s pozemkami na úrovni vlády či parlamentu.


Estónci si parlament majú možnosť voliť cez internet v predstihu

Voľby sa uskutočnia aj bežným spôsobom, teda vo volebných miestnostiach, ale až 3. marca.

HELSINKI. V Estónsku sa vo štvrtok začalo online hlasovanie v tohtoročných parlamentných voľbách. Tie sa uskutočnia bežným spôsobom, teda vo volebných miestnostiach, až 3. marca, no cez internet je možné hlasovať už teraz. Estónsko bolo prvou krajinou na svete, ktorá umožnila občanom hlasovať vo voľbách cez internet, pričom prvýkrát tu takáto možnosť bola už pri voľbách v roku 2005. V tohtoročných voľbách do 101-členného estónskeho parlamentu môže hlasovať 958 600 voličov. Predpoklad je, že zhruba tretina z nich využije možnosť hlasovať online.


Bugár nevidí problém v Janckulíkovom odchode, od Kaliňáka očakáva gesto

Béla Bugár očakáva, že Kaliňák zváži svoj odchod.

BRATISLAVA. Odchod Igora Janckulíka z poslaneckého klubu Mosta-Híd a vládnej koalície je podľa šéfa strany Béla Bugára v poriadku a problém v ňom nevidí. Vyplýva to z jeho piatkových vyjadrení v rádiu Expres. Na odchode sa podľa jeho slov s Janckulíkom dohodol. "Je to absolútne v poriadku," skonštatoval Bugár v Exprese. Myslí si, že Janckulík bude vládnu koalíciu podporovať aj naďalej. Avizoval, že pri dôležitých návrhoch s ním zakaždým budú rokovať. "Takže to problém nie je," doplnil. Medializované informácie, že by mohla podať demisiu ministerka spravodlivosti Lucia Žitňanská (Most-Híd), ak neodíde šéf rezortu vnútra Robert Kaliňák (Smer), Bugár odmietol. Tvrdí, že žiadne ultimátum ministerka nedávala. Očakáva však, že Kaliňák zváži odchod ako politické gesto vzhľadom na vraždu novinára Jána Kuciaka a jeho priateľky a urobí ho. Samotný rezort vnútra by Smeru Bugár nebral. "Lopta je na strane Smeru-SD, keď budú reagovať, my si potom na základe toho urobíme nejaké závery," skonštatoval Bugár. Na odchode policajného prezidenta Tibora Gašpara netrvá. Ako poznamenal, ide mu o vyvodenie politickej zodpovednosti, a to je na členovi vlády. O zotrvaní Gašpara by mal podľa Bugára rozhodnúť Kaliňákov nástupca.


Prečo koža potrebuje vodu a čo sa stane, ak jej nemá dostatok?

Ponúkame osem rád, ako si zachovať hydratovanú pleť.

Zdravá pokožka vypovedá veľa o svojom majiteľovi. Ak je zdravá, pružná a hebká, znamená to, že celý organizmus je v poriadku. Čo však robiť, ak to nie je váš prípad? Naučíme vás, ako si čo najrýchlejšie pomôcť hydratáciou. Tak ako je pre telo nevyhnutné prijímať tekutiny, tak je pre pokožku nevyhnutná hydratácia. Vďaka nej sa koža správne prekrví a je dostatočne vyživená. Dehydrovaná pokožka pôsobí mdlo, drsne a často sa odlupuje formou šupiniek. A to doslova na akúkoľvek. Telové masáže a procedúry majú liečivý účinok na celkové prekrvenie a uvoľnenie pokožky, zlepšujú lymfatický a krvný obeh. V koži sú umiestnené zmyslové bunky, nervové zakončenia, potné a mazové žľazy, ktoré kvalitný masér dokáže správne stimulovať. Masážou sa vylúči z mazových žliaz tuk, čím sa koža dobre premastí. Do pokožky sa potom lepšie vstrebajú hydratačné prísady z kozmetických produktov. Pokiaľ ide o masáž tváre, existujú tam body, na ktoré sa kozmetička alebo masérka sústredí, aby aktivovala zavodnenie pleti. Potom sa nanáša na pleť hydratačný krém. Na osvieženie ju môžete použiť kedykoľvek počas dňa, v lete aj niekoľkokrát denne, pokojne aj na mejkap. Vyberte si vhodnú značku a veľkosť balenia v lekárni alebo v najbližšej predajni s drogériou. Suchú, drsnú a dehydrovanú pokožku treba premazávať kvalitnými hydratačnými prípravkami na dennej báze. Vhodné sú telové mlieka, telové maslá i oleje, najlepšie v prírodnej bio kvalite. Vynikajúce hydratačné účinky má argánový, olivový a madľový olej a olej z granátového jablka. Na suchú pokožku sa odporúča aj šetrné umývanie sprchovými gélmi s mastnejšou, viac krémovou konzistenciou, ktoré pomáhajú obnovovať horné vrstvy kože. Pokožka by však mala udržať vodu nielen na povrchu, ale aj v jej spodných vrstvách. Preto je vhodné používať sprchové gély so zníženou hladinou povrchovo aktívnych látok, takzvaných detergentov, aby sa minimalizovalo poškodenie kožných lipidov počas umývania. Kyslík má blahodarné účinky na pleť aj na úroveň jej hydratácie. Obnovuje bunky a zaisťuje ich dlhodobú regeneráciu. Možností, ako pokožke dopriať kyslík, je niekoľko. Kozmetičky odporúčajú krémy s prídavkom O2 a v salónoch majú navyše k dispozícii špeciálne prístroje na kyslíkovú terapiu, ktoré pomocou elektrických impulzov aktivujú pleťové bunky. Koncentrovaný kyslík sa pritom dodáva do strednej vrstvy kože. Výsledok je viditeľný už po prvom sedení. Mejkap môže poslúžiť nielen ako ochrana pred škodlivými vplyvmi počas dňa, ale zároveň môže pleť výdatne hydratovať. Stačí si vybrať správny prípravok. Večer je dôležité pokožku dobre odlíčiť, vyčistiť póry a, samozrejme, opäť ju dobre hydratovať. Odličovacie prípravky by preto nemali obsahovať alkohol, ktorý pleť vysušuje. To platí aj pre použitie jednorazových odličovacích obrúskov počas dovolenky. Na odlíčenie je najlepšie použiť šetrné hydratačné odličovacie mlieka a pleťovú vodu bez obsahu alkoholu. Až na dôkladne vyčistenú pleť nanesieme regeneračný hydratačný krém, sérum alebo olej. Dodržiavanie zdravého pitného režimu je pre hydratáciu pokožky alfou a omegou. Dlhodobo nedostatočný príjem tekutín spôsobuje predčasné starnutie v podobe vrások, ktoré sa len ťažko odstraňujú prirodzeným spôsobom. Treba vypiť minimálne dva litre čistej vody denne, ak si chceme udržať pokožku v dobrej kondícii. Nedostatok tekutín navyše oslabuje cievnu stenu a spôsobuje kuperózu – kožnú chybu, ktorá sa prejavuje vznikom červených žiliek. Pleťové masky majú značný vplyv na stav pleti a mieru jej hydratácie. Nepovažujte ich preto za kozmetický nadštandard, naopak zaraďte ich do svojej bežnej starostlivosti o pleť. Okrem bežných hydratačných masiek si môžete jednu urobiť aj doma. Polovicu zrelého banánu zmiešajte s kyslou smotanou a lyžicou olivového oleja. Masku nechajte na tvári pôsobiť asi pätnásť minút, potom ju dôkladne umyte. Pravidelným používaním pleťových masiek, v ideálnom prípade dvakrát týždenne, dochádza k redukcii jemných liniek a vrások. Kyselina hyalurónová je dôležitá nielen pri zabránení predčasnému starnutiu pleti, ale aj pre jej hydratáciu. Jej hlavnou prednosťou je totiž schopnosť viazať vodu. Používať pleťové prípravky, ktoré sú vyrobené na báze kyseliny hyalurónovej je dobré najmä s pribúdajúcimi rokmi, keď sa jej prirodzené zásoby v organizme stenčujú. Okrem toho majú vynikajúce regeneračné a hydratačné vlastnosti aj regeneračné pleťové oleje.


Úniky na spotrebných daniach z tabaku rastú, upozorňujú výrobcovia a dovozcovia

Únik na spotrebnej dani údajne pochádza z nelegálneho trhu, ako aj z drobného dovozu z okolitých krajín.

BRATISLAVA. Hoci príjem štátu zo spotrebných daní z tabaku po zvýšení sadzieb rastie, oveľa viac údajne prichádza na únikoch na tejto dani. Tvrdí to Slovenské združenie pre značkové výrobky, podľa ktorého sa objem nezdanených tabakových výrobkov na Slovensku v minulom roku zdvojnásobil. Tento únik na spotrebnej dani podľa nich pochádza z nelegálneho trhu, ako aj z drobného dovozu z okolitých krajín.Výber spotrebnej dane z tabakových výrobkov pritom v roku 2017 podľa informácií z finančnej správy dosiahol 708,7 miliónov eur, čo v porovnaní s rokom 2016 znamená nárast o 31,3 miliónov eur. "Podľa analýz, ako napríklad SUN Report spoločnosti KPMG, uniká cez nezdanené tabakové výrobky každoročne štátu oveľa viac, ako bol dodatočný príjem zo zvýšenej spotrebnej dane," tvrdí výkonný riaditeľ Slovenského združenia pre značkové výrobky Ľubomír Tuchscher.Združenie podľa neho pritom spolu so svojimi členmi pracuje na viacerých projektoch, ktoré by nelegálny obchod s tabakovými výrobkami pomohli potláčať aj v súčinnosti s finančnou správou a ďalšími štátnymi autoritami. "Sme pripravení tieto aktivity ešte viac rozvíjať," dodal Tuchscher.Slovenské združenie pre značkové výrobky je dobrovoľné združenie výrobcov a distribútorov rýchloobrátkových značkových výrobkov v oblastiach, ktoré ovplyvňujú výrobu, uvedenie na trh, distribúciu a predaj značkových výrobkov na Slovensku. Členmi združenia sú aj najväčší výrobcovia a dovozcovia tabakových výrobkov na Slovensku.


Toyota Yaris dostane nový 1,5-litrový motor. Ponúkne lepšiu dynamiku aj spotrebu

Miesto v ponuke automobilky mu uvoľní súčasný 1,33-litrový agregát.

BRUSEL, BRATISLAVA. Toyota len prednedávnom oznámila, že na marcovom autosalóne v Ženeve predstaví ostrý variant modelu Yaris. Ďalšou novinkou týkajúcou sa tohto modelu je nový 1,5-litrový motor, ktorý v ponuke nahradí terajšiu 1,33-litrovú benzínovú jednotku. Nový atmosférický štvorvalec z radu ESTEC (Economy with Superior Thermal Efficient Combustion) má už byť pripravený na emisnú normu Euro 6c a na emisné skúšky vykonávané v reálnej premávke (RDE - Real Driving Emissions). Benzínový agregát produkuje výkon 82 kW a dosahuje maximálny krútiaci moment 136 Nm pri 4400 ot./min, pričom 118 Nm je dostupných už pri 2000 otáčkach. Uvedené parametre znamenajú zlepšenie o 9 kW a 11 Nm oproti 1,33-litrovému motoru. Vďaka tomu Yaris akceleruje z nuly na 100 km/h za rovných 11 sekúnd. V porovnaní so súčasným modelom poháňaným 1,33-litrovou jednotkou tak došlo k zlepšeniu o 0,8 s. Pri pružnom zrýchlení z 80 na 120 km/h je rozdiel medzi týmito dvoma agregátmi až 1,2 s (17,6 s oproti terajším 18,8 s). Prednosťou nového motora, pýšiaceho sa 38,5-percentnou termodynamickou účinnosťou, má byť jeho vysoký kompresný pomer s hodnotou 13,5:1 či nový systém variabilného časovania ventilov umožňujúci motoru pracovať v Ottovom alebo Atkinsovom cykle. Výsledkom snáh o nižšiu spotrebu a menej emisií je vodou chladené zberné výfukové potrubie. Túto technológiu Toyota využila vôbec po prvýkrát. Aj s jej prispením agregát spotrebuje o 12 percent menej paliva (podľa normy NEDC) ako je tomu v prípade jednotky, ktorú nahrádza.


Štefanec považuje spoluprácu slovenských europoslancov za dobrú

V Európskom parlamente ani najväčšia frakcia európskych ľudovcov nemá väčšinu, poslanci  musia spolupracovať.

BRATISLAVA. Spolupráca slovenských poslancov v Európskom parlamente je dobrá, lepšia ako v Národnej rade SR. Je to aj tým, že na pôde europarlamentu neexistuje klasická koalícia a opozícia. Žiadna frakcia nemá väčšinu, poslanci EP naprieč krajinami a politickými frakciami sú tak nútení komunikovať a spolupracovať. Okrem toho sa zástupcovia zo Slovenska stretávajú raz mesačne na spoločných obedoch, kde hľadajú hlavne to, čo ich spája. Tak opísal pracovnú atmosféru v Európskom parlamente europoslanec Ivan Štefanec (KDH, EPP). Ako Štefanec vysvetlil, v národných parlamentoch sú poslanci rozdelení na opozičných a koaličných, musia sa vyhraniť, majú aj inú politickú agendu. "V europarlamente neexistuje stála koalícia, opozícia. Bežne sa deje to, že v jeden deň, keď máte viacero hlasovaní, tak raz hlasujete s liberálmi, druhý raz s konzervatívcami, tretie hlasovanie so socialistami. Tie koalície sú podľa hlasovaní, nemáte jednu politickú líniu. Táto skutočnosť vytvára tlak na ľudí, aby spolupracovali. Musím komunikovať s každým, keďže žiadna frakcia, ani naša, ktorá je najväčšia, nemá väčšinu," povedal Štefanec. Jeho frakcia európskych ľudovcov rokuje s každým okrem extrémnej pravice a extrémnej ľavice. "Všetko je to o hľadaní spojenectiev a myslím si, že tento systém kultivuje vzťahy medzi európskymi poslancami, trošku obrusuje hrany medzi frakciami," dodal europoslanec. "Na tomto základe je postavená aj spolupráca slovenských europoslancov, ktorí sú v troch frakciách," pokračoval Štefanec. Najviac, šesť poslancov je vo frakcii ľudovcov. Sú to Eduard Kukan, József Nagy, Pál Csáky, Anna Záborská, Miroslav Mikolášik a Ivan Štefanec. Štyria poslanci sú vo frakcii socialistov - Boris Zala a poslanci za Smer Monika Beňová, Monika Smolková a Vladimír Maňka. Traja europoslanci sú vo frakcii Európskych konzervatívcov a reformistov - Richard Sulík (SaS), Branislav Škripek (OĽaNO) a Jana Žitňanská (NOVA). "Myslím si, že tie stretnutia sú užitočné, konštruktívne a hľadáme to, čo nás spája. Každý má svoj názor, každý odniekiaľ pochádzame, ale vždy sa vieme dohodnúť na tom, čo je dobré pre krajinu," dodal Štefanec. Za prirodzených partnerov na hľadanie spojenectiev naprieč krajinami označil Čechov a partnerov vo Visegráde.


Minimálne raz za mesiac má na tanieri ryby len každý druhý Slovák.

BRATISLAVA. Pre Slovákov je pri nákupe rýb najdôležitejšia cena. Tá zohráva najvýznamnejšiu úlohu pre takmer 70 percent ľudí, ktorí sa na základe toho rozhodujú, či a akú rybu vložia do svojho nákupného košíka. Vyplýva to z analýzy Poštovej banky urobenej na základe prieskumu Eurobarometer. "Pre viac než polovicu Slovákov je dôležité to, ako ryby vyzerajú a či sú čerstvé," doplnila analytička banky Lucia Dovalová. Pôvod produktu zaujíma podľa jej slov 33 percent ľudí, rýchlosť a ľahkosť prípravy 21 percent opýtaných a značka kvality 11 percent Slovákov. Viac ako sedem z desiatich Slovákov by pritom rado videlo na etiketách rýb a produktov z nich dátum výlovu, respektíve výroby. "Krajina výlovu je podstatná pre viac ako štvrtinu slovenských konzumentov rýb," priblížila analytička. Informácie o rybároch či rybárskych farmách sú zase podstatné pre 16 percent ľudí. Medzi hlavné dôvody, ktoré Slovákov vedú k nákupu a konzumácii rýb patrí to, že sú zdravé, čo si myslí 78 percent ľudí a že dobre chutia, čo vyzdvihlo 50 percent opýtaných. "Nezanedbateľná časť Slovákov uvádza ako dôvod aj to, že sú ľahko stráviteľné, že obsahujú málo tuku a pätina ľudí ich má v obľube preto, že sú ľahké a rýchle na prípravu," vymenovala Dovalová. Naopak, najčastejšie sa vyskytujúca príčina nekonzumovania rýb je ich chuť, vôňa a vzhľad, čo uviedlo 70 percent Slovákov, ktorí ryby nejedia. "To je podstatne viac ako európsky priemer," konštatovala analytička. Približne štvrtina ľudí ako dôvod nejedenia rýb uviedla to, že vôbec nie je zvyknutá ich jesť. Pre pätinu je zase dôvodom, ktorý ich odrádza od kúpy rýb, ich príliš vysoká cena. Minimálne raz za mesiac má pritom na tanieri ryby len každý druhý Slovák, čo podľa analytičky radí Slovensko na spodok európskeho rebríčka. "Je to však porovnateľné percento konzumentov ako u susedov v Česku či v Rakúsku, ale oveľa vyššie ako v Maďarsku, kde rybám holduje iba štvrtina obyvateľstva," dodala Dovalová. To je zároveň aj najmenej z celej európskej dvadsaťosmičky. Naopak, až deväť z desiatich Španielov a Švédov si aspoň raz za mesiac pochutnáva na rybe.


Audiovizuálny fond zatiaľ neodpovedal na otázky poslancov, tvrdí Kaščáková

Sporné sú podľa poslankyne SaS najmä už vyplatené čiastky na vývoj a produkciu filmu.

BRATISLAVA. Poslanecký prieskum zatiaľ nepriniesol uspokojivé odpovede na moje otázky, tvrdí poslankyňa Národnej rady SR (NR SR) za stranu Sloboda a Solidarita (SaS) Renáta Kaščáková po prieskume, ktorý poslanci z Výboru NR SR pre kultúru a médiá začali tento týždeň na Audiovizuálnom fonde (AVF) v súvislosti s podozreniami na nezákonné praktiky pri rozdeľovaní verejných financií. Ako ďalej agentúru SITA informovala hovorkyňa SaS Katarína Svrčeková, otázky tímlíderky SaS pre kultúru smerovali najmä k príprave veľkofilmu Generál, na ktorý od roku 2013 AVF schválil dotácie na vývoj a produkciu v celkovej výške 897 900 eur. Sporné sú podľa Kaščákovej najmä už vyplatené čiastky spolu za 247 900 eur na vývoj a produkciu filmu. Ich vyplatenie totiž bolo podmienené dodaním výstupov ako napríklad technický scenár vo verzii pre nakrúcanie, finálny zoznam výrobného štábu, finálne herecké obsadenie, dokumentácia z uskutočnených kostýmových skúšok a podobne. Termín dodania bol do konca roka 2017.„Pýtam sa, ako mohli byť tieto výstupy reálne dodané, keď v októbri z projektu odišli kľúčoví členovia tímu vrátane režisérky a hlavného kameramana a finálny výrobný štáb dodnes nie je známy? Prieči sa to logike,“ uviedla ďalej Kaščáková. Samotný producent v médiách pred pár dňami oznámil, že sa práve začína prepisovať scenár. Tvrdil, že v týchto dňoch bol prizvaný k spolupráci nový režisér a prvá klapka má padnúť 12. júla 2018. Takisto verejne priznal, že stále nemá potvrdených koproducentov a dnes ich ešte iba oslovuje. Jediné zdroje, ktoré má zatiaľ k dispozícii, sú podľa jeho slov zatiaľ iba tie od štátu. Preukázanie schopnosti spolufinancovať film je pritom takisto povinnou náležitosťou zmlúv, a to čiastočne dokonca ešte pred ich podpisom.Poslankyňu tiež prekvapilo, s akou vehemenciou vedenie fondu obhajuje časové a vecné posuny prípravy projektov ako bežnú všeobecnú prax. „Zmluvy sa podľa mňa majú dodržiavať a posuny sú možné až po riadnej vzájomnej dohode. Obzvlášť, ak ide o verejné financie," myslí si Renáta Kaščáková, ktorá požiadala AVF o nahliadnutie ku všetkým podkladom, na základe ktorých boli vyplatené dotácie na film Generál.


O KNIHÁCHZvieratká, ktoré majú charakter

Maja Säfström má rada deti a ich bláznivú schopnosť vidieť svet inak, ako to robíme my, obyčajní dospeláci. Jej kreslené knihy o podivných zvieratkách majú charizmu a humor. Jej svet nie je o dokonalosti a kópii reality, ale o tom, že sa snaží nakresliť zvieratá, akoby mali vlastnosti a charaktery.      Keby mali zvieratká možnosť nakresliť ľudí, ako by nás videli? Ktoré z vlastností nás ľudí sú tie najnudnejšie a ktoré zasa najzaujímavejšie?    Oh, nikdy predtým som takúto otázku nedostala. Neviem, ale myslím si, že by to veľmi záležalo aj na tom, ktorého zvieraťa by ste sa opýtali. Každé zviera by nás nakreslilo inak. Myslím, že by nás nakreslili veľkých a desivých. A egoistických! Ale myslím si, že psy nás majú rady, tie by nás kreslili ako priateľských rodičov, ktorí im prinášajú jedlo!      Ktorá z vlastností zvierat vás najviac prekvapila či šokovala? A je niečo, čo by ste chceli mať vy?    Som aj prekvapená, ale aj šokovaná, ak narazím na také vlastnosti, ktoré sú vlastné zvieratám a aj nám, ľuďom. Vedeli ste napríklad, že tučniaky môžete poštekliť a budú sa smiať ako my? A potom sú tu vlastnosti zvierat, ktoré my nikdy nebudeme vedieť dosiahnuť, ako je napríklad schopnosť niektorých vtákov plachtiť na oblohe aj niekoľko mesiacov. To je skutočne fantastické. Musí byť naozaj skvelé vedieť lietať.      Po atlase zvierat, ktoré žijú aj dnes, ste vytvorili knihu zvierat dávnominulých čias. Aké boli, podľa vás? Chýbajú nám?    Mnohé z nich boli veľmi veľké a vskutku strašné. Ale napriek tomu si myslím, že nám dosť chýbajú. Chýba nám každý živočíšny druh, ktorý tu kedysi žil slobodne. Dnes máme omnoho menej takýchto slobodne žijúcich zvierat. A veľké slobodné zvieratá nie sú hrozbou.    Najnebezpečnejším zvieraťom na svete dnes je komár. Aj vo Švédsku. Stačí malé nenápadné bodnutie a môže priniesť veľmi nepekné ochorenie, ako je napríklad borelióza. V porovnaní s nimi, čo na prvý pohľad nevyzerajú tak strašidelne, by som si radšej priala, aby na tejto planéte žil nejaký obrovský leňochod, alebo hoci aj škorpión väčší ako človek.      Vaše kresby sú veľmi hravé. Testujete si ich na deťoch? Ako na kresby reagujú?    Milujem, keď môžem maľovať a kresliť spolu s deťmi. Ale zistila som, že dospelí sú viac rozrušení a ohromení mojimi kresbami ako deti. Možno je to preto, že deti sú skutoční umelci.      Čo pre vás znamená humor? Vaše diela sú rozkošne zábavné.    Milujem humor, je imponujúci. Všetko, čo mám rada na čítanie, na pozeranie či v hudbe, musí mať humor. Humor je najlepšia prísada života. Ako v kuchyni, keď pripravujete nejakú dobrotu, potrebujete tú najlepšiu zmes surovín, soli, korenia a všetkého, čo v jedle nesmie chýbať. A humor je to, čo nesmie chýbať v živote, v ničom, čo tvoríme.      Vy máte v Štokholme taký maličký obchodík, Majasbokshop. Čo je to?    Mám rada ľudí a tak som si k svojmu ateliéru v Štokholme otvorila aj obchod, Teda obchod, je to priestor, kde nie sú otváracie hodiny, ale keď som v ateliéri, je otvorené. A kto chce a uvidí ma tam, môže prísť. Samozrejme, vždy je lepšie dohodnúť si návštevu vopred, lebo nie vždy som tam. V majasbokshop.com predávam svoje kresby, ale aj pekné knižky a drobnosti, ktoré mám rada. To všetko je aj online. A keď budete v Štokholme, príďte ma pozrieť.    ProfilMaja Säfström je mladá štokholmská ilustrátorka a grafička, ktorá pôvodne vyštudovala architektúru. Raz, len tak na požiadanie známeho, nakreslila chobotnicu a tento obrázok vybavila kurióznymi faktami a zavesila na instagram. O pár dní sa jej ozvali z vydavateľstva, či by nepremýšľala nad knihou s obrázkami a faktami. A tak vznikol Ilustrovaný atlas neuveriteľných faktov o zvieratách a neskôr aj Ilustrovaný atlas najčudesnejších prehistorických zvierat, ktorý práve vychádza aj v slovenčine.


Plzeň v šlágri zdolala Slaviu Praha, v hre boli aj štyria Slováci

La Liga

Ligue 1

Bundesliga

Serie A

FA Cup

Česká liga

PRAHA. Nedeľňajší šláger 21. kola najvyššej českej futbalovej súťaže ovládla Viktoria Plzeň, ktorá v domácom prostredí zdolala priebežného lídra pražskú Slaviu 2:0. Góly Viktorie strelili Tomáš Chorý a Jean-David Beauguel. Presný zásah prvého menovaného hráča musel ešte pred uvedením do platnosti odobriť videorozhodca. "Dnes sa to krásne hodnotí," cituje oficiálny klubový web slová Chorého, ktorý ďalej poznamenal: "Prišlo viac ako 11-tisíc ľudí, ktorí nás fantasticky podporovali. Patrí im veľké poďakovanie. Z veľkej časti je to víťazstvo aj pre nich. Som rád, že sme ich potešili predvedenou hrou i výsledkom." Druhá v klasifikácii Plzeň sa vďaka nedeľňajšiemu víťazstvu priblížila vedúcej Slavii Praha na rozdiel troch bodov. Jablonec - Opava 2:2 /Andrej Fábry (Jablonec) presedel duel na lavičke náhradníkov/ Plzeň - Slavia Praha 2:0 /Roman Procházka a Patrik Hrošovský odohrali celý zápas, Marek Bakoš nastúpil v 89. minúte, Matúš Kozáčik presedel duel na lavičke náhradníkov (všetci Plzeň)/ /Miroslav Stoch (Slavia Praha) odohral celé stretnutie/


Líder demokratov v Senáte dosiahol s Trumpom istý pokrok ohľadom rozpočtu

Medzi demokratmi a Trumpom však stále panujú určité nezhody.

WASHINGTON. Napriek dosiahnutiu určitého pokroku musia ďalej pokračovať rokovania o návrhu zákona o krátkodobom financovaní vlády USA; jeho schválením sa americká federálna vláda vyhne blokovaniu štátnych financií, označovanom ako government shutdown. Myslí si to líder demokratickej menšiny v Senáte Chuck Schumer, ktorý sa takto vyjadril v piatok po tom, ako sa v Bielom dome stretol s americkým prezidentom Donaldom Trumpom. Schôdzku s prezidentom opísal Schmuer podľa agentúry DPA ako "dlhú a podrobnú". Podľa lídra demokratov v Senáte na nej došlo k určitému pokroku a dvojica sa venovala všetkým sporným otázkam predkladanej legislatívy. Medzi demokratmi a prezidentom však podľa Schmuera stále panujú určité nezhody a diskusia tak musí pokračovať, kým o návrhu krátkodobého financovania nebude hlasovať Senát. Senát musí návrh odobriť do polnoci miestneho času z piatka na sobotu. V opačnom prípade dôjde k zablokovaniu financovania amerických federálnych inštitúcií. Takáto situácia nastala naposledy v októbri 2013 a trvala 16 dní. V 100-člennom Senáte, v ktorom majú republikáni 51 kresiel, potrebuje legislatíva získať až 60 hlasov, pripomenula spravodajská stanica BBC. Návrh však zatiaľ podporuje len 47 republikánov a demokrati avizovali, že ho budú blokovať. Legislatívu vo štvrtok odobrila Snemovňa reprezentantov pomerom hlasov 230:197 a posunula ju tak na hlasovanie Senátu. Trump pre hlasovanie v Senáte v piatok odvolal cestu na Floridu, kde chcel vo svojom súkromnom sídle Mar-a-Lago v meste Palm Beach osláviť prvé výročie pôsobenia v prezidentskom úrade. Biely dom podľa agentúry AP následne uviedol, že prezident na Floridu neodcestuje, kým Senát nebude o návrhu hlasovať.


Počet kandidátov na predsedov a poslancov krajov sa môže meniť

Niekoľkí kandidáti už z predvolebného boja vypadli.

BRATISLAVA. Predsedami krajov sa chcelo pôvodne stať 92 kandidátov. O miesto v krajských zastupiteľstvách prejavilo záujem 2902 uchádzačov. Tieto počty už dnes však nesedia, niekoľkí kandidáti už totiž z predvolebného boja vypadli. Odstúpili alebo boli stiahnutí. A to sa môže diať prakticky až do volieb. Presnejšie, najneskôr do 48 hodín pred začatím volieb. TASR to potvrdila zapisovateľka štátnej volebnej komisie Eva Chmelová. Keďže už sú vytlačené hlasovacie lístky, nie je možné zmazať mená kandidátov, ktorí z boja vypadli. Volič sa dozvie o tom, ktorý kandidát sa vzdal, alebo bol odvolaný, vo volebnej miestnosti. "Ak dá hlas kandidátovi, ktorý sa vzdal, alebo bol odvolaný, pri prideľovaní mandátov sa na týchto kandidátov neprihliada," upozornila Chmelová. Zaregistrovaných bolo pôvodne 92 kandidátov na predsedov krajov. Najviac ich zaregistrovali v Bratislavskom kraji (18). V Banskobystrickom ich bolo pôvodne 17. Tretí najvyšší počet kandidátov zaregistrovali v Košickom kraji (15), a potom v Prešovskom kraji (12). Deviatich v Žilinskom, ôsmich v Nitrianskom, siedmich v Trenčianskom a šiestich v Trnavskom kraji. O post poslanca v krajskom zastupiteľstve sa pôvodne uchádzalo 2902. Najviac kandidátov zaregistrovali v Prešovskom kraji (501), ďalej v Košickom (469) a Banskobystrickom (385). Nasleduje Žilinský kraj s 377 zaregistrovanými kandidátmi a Bratislavský s 362 uchádzačmi. Menej ako 300 kandidátov zaregistrovali v Nitrianskom kraji (282), Trenčianskom (275) a Trnavskom kraji (251). Krajské voľby budú v sobotu 4. novembra. Predsedov a poslancov ôsmich samosprávnych krajov si budeme na Slovensku voliť piatykrát. Doteraz sme volili v rokoch 2001, 2005, 2009 a 2013. Prvýkrát bude voľba predsedov krajov jednokolová, doteraz sa volili v dvoch kolách. Za predsedu bude zvolený kandidát, ktorý získa najviac platných hlasov. Tentoraz nebudú krajskí predsedovia a poslanci zvolení na štyri roky ako doteraz, ale na päť. Ide o jednorazové opatrenie, vďaka ktorému sa následne v roku 2022 budú voľby do VÚC konať v rovnakom čase ako samosprávne.


Líbyjčan v roku 2012 útočil na americkú ambasádu v Benghází, USA ho obvinili z terorizmu

Útočníka oslobodili od jedného z najzávažnejších obvinení, a to zo zabitia štyroch amerických občanov vrátane veľvyslanca USA v Líbyi.

WASHINGTON. Líbyjčana Ahmada abú Chattálu uznali v USA za vinného v štyroch z osemnástich bodov obžaloby z terorizmu v súvislosti s útokom na americký diplomatický komplex v líbyjskom meste v Bengházi z roku 2012. Informovala o tom v stredu agentúra AP. Abú Chattálu obvinili zo sprisahania s úmyslom poskytnúť materiálnu pomoc a zdroje teroristom, ktorí ničia stavebné objekty v jurisdikcii USA, a z použitia strelnej zbrane pre násilný trestný čin. Podľa miestnych médií abú Chattálu (46) v súvislosti s útokom oslobodili od jedného z najzávažnejších obvinení, a to zo zabitia štyroch amerických občanov vrátane veľvyslanca USA v Líbyi Christophera Stevensa. Súdne rozhodnutie naznačuje, že prokuratúra nepresvedčila porotu o tom, že abú Chattála zorganizoval tento útok, píše AP. Za každé obvinenie týkajúce sa terorizmu hrozí abú Chattálovi trest odňatia slobody až do výšky 15 rokov a za ostatné obvinenia ďalšie desiatky rokov. Americká prokuratúra začala proces s Ahmadom abú Chattálom začiatkom októbra tohto roka. Chattála čakal na proces od roku 2014. Útok na americký konzulát v Benghází, ku ktorému došlo 11. septembra 2012, viedol k vyšetrovaniu a sérii vypočúvaní pred americkým Kongresom. Z výsledkov vyšetrovania vyplynulo mnoho pochybení a na ich základe sa spustilo tiež vyšetrovanie pôsobenia Hillary Clintonovej, ktorá bola vtedy ministerkou zahraničných vecí. V súvislosti s touto kauzou okrem iného vyšlo na povrch, že Clintonová v tom čase používala súkromný e-mail na vybavovanie pracovných záležitostí.


Rybanič potvrdil, že ostáva poslancom Rače

BRATISLAVA. Filip Rybanič bude aj po utorňajšom (25. 6.) verdikte Krajského súdu (KS) v Bratislave vykonávať funkciu miestneho poslanca v bratislavskej Rači. Hoci súd Rybaniča odsúdil na trojročný trest s jednoročným odkladom a skúšobnou lehotou, mandát poslanca mu podľa jeho slov nezaniká. "Nakoľko som bol odsúdený podmienečne, ani prípadné dovolanie nebude mať vplyv na uplatňovanie môjho mandátu. Naďalej teda zostávam poslancom v Rači," povedal pre TASR Rybanič, ktorý je aj asistentom poslanca Národnej rady SR Jozefa Rajtára (SaS). Mestská časť Rača sa o odsúdení poslanca miestneho zastupiteľstva dozvedela zatiaľ iba z médií. Tvrdí, však že bez bližšieho určenia, za aký trestný čin bol odsúdený. Samospráva si chce preto počkať na písomné vyhotovenie rozsudku, jeho doručenie odsúdenému a právoplatnosť. "V prípade súdneho odsúdenia za úmyselný trestný čin vždy zo zákona zaniká funkcia poslanca. V prípade nedbanlivostného trestného činu zanikne funkcia zo zákona len vtedy, ak bol poslancovi uložený trest odňatia slobody, ktorého výkon mu nebol podmienečne odložený, ale ktorý je povinný vykonať v ústave na výkon trestu. Zánik funkcie tu nastáva zo zákona dňom nadobudnutia právoplatnosti odsudzujúceho rozsudku súdu," vysvetlila pre TASR zástupkyňa starostu Rače Lenka Antalová Plavuchová. Rybanič mal ako zamestnanec komerčnej banky, biznis poradca, preniknúť do účtu vtedajšieho šéfa rezortu vnútra Roberta Kaliňáka. Údaje z tohto účtu sa potom objavili v niektorých médiách. Podobné aktivity vyvíjal smerom k bankovým účtom exministra financií Jána Počiatka, právoplatne odsúdeného a najnovšie obvineného podnikateľa Ladislava Bašternáka, a napokon aj v kauze televíznych zmeniek obžalovaného podnikateľa Mariana Kočnera. Podľa odvolacieho súdu sa Rybanič dopustil protiprávneho správania, spáchal zločin, keď poskytol informácie o stavoch účtov neoprávneným osobám, konkrétne bývalej redaktorke týždenníka Trend. "Skutok sa stal a spáchal ho pán Rybanič," zdôvodnil verdikt predseda senátu. Rybanič nemal v portfóliu tých klientov, ktorých účty si neoprávnene prezeral 1. júna 2016 a robil si z nich záznamy. Bol poučený o ochrane bankového tajomstva. "Zo strany obžalovaného išlo o zneužitie prihlasovacích údajov do informačného systému banky, a teda išlo o protiprávne konanie," povedal predseda senátu. Rybanič utorkový verdikt odvolacieho súdu čiastočne uvítal. Najmä v tej časti, že postup polície bol v prvý deň jeho zaistenia nezákonný. Na strane druhej zdôraznil, že zachovanie bankového tajomstva by nemalo byť nadradené "zachovávaniu informácií o praní špinavých peňazí". Nevylúčil, že po porade so svojím obhajcom podajú mimoriadne dovolanie.


Mäta. Svieža pomoc pri žalúdočných problémoch a únave

Vedou overené spôsoby, ako môže mäta prospievať zdraviu.

BRATISLAVA. Nájdete ju v čajoch, alkoholických nápojoch, omáčkach, v šalátoch ale aj v dezertoch. Mäta je tradičnou súčasťou mnohých jedál a nápojov. Výnimočnú pozíciu má v tradičnej prírodnej liečbe. Pod jediným názvom sa však ukrýva viac než tucet rozličných druhov mäty. Okrem osviežujúcej chuti a arómy majú spoločné aj niektoré zdraviu prospešné účinky, ktoré potvrdzuje veda. Syndróm dráždivého čreva (IBS) je jednou z rozšírených porúch tráviaceho traktu. Objavuje sa pri ňom bolesť žalúdka, plynatosť a nadúvanie i nepravidelné vyprázdňovanie. Liečba syndrómu zahŕňa v prvom rade zmeny v stravovaní a v užívanie liekov. Pomôcť by však mohol aj olej z mäty piepornej. Obsahuje totiž mentol, o ktorom sa predpokladá, že v malých množstvách zmierňuje príznaky IBS vďaka relaxačnému účinku na svaly tráviaceho traktu. Naznačuje to prehľad deviatich štúdií na viac než 700 pacientoch trpiacich syndrómom. V porovnaní s kontrolnou vzorkou, ktorá dostávala iba placebo, pocítili pacienti vďaka mentolovému oleju výraznú úľavu od syndrómov ochorenia. Mätový olej zároveň dokáže priniesť úľavu pri zažívacích ťažkostiach či pri bolesti brucha. Podobne ako v prípade IBS však boli kapsule s olejom účinnejšie, než čerstvé alebo sušené mätové lístky. Mäta nie je vhodná, ak nepríjemné symptómy spôsobuje gastroezofágová refluxová choroba (GERD). Pri liečbe žalúdočných problémov je nutné rešpektovať odporúčané dávky mätového oleja. Čistý mentol totiž býva pre človeka toxický, a preto je nutné užívať iba primerané množstvo oleja. Mäta nemusí zabrať len cez žalúdok, prospievať môže aj inhalovanie éterických olejov. Štúdia v časopise The International journal of neuroscience na zhruba 150 mladých dospelých ukázala, že ak päť minút pred testom vdychovali arómu mäty, výrazne sa im zlepšila pamäť. Výskum na Univerzite v západnom Oregone zas ukázal, že éterické oleje mäty zvyšovali bdelosť a znížili pocity úzkosti a únavy pri šoférovaní. Olej z mäty piepornej sa nachádza v mnohých liekoch na potlačenie príznakov chrípky a prechladnutia. Mätové nosové spreje alebo čaje zároveň spriechodňujú dýchacie cesty. Aróma mäty pomáha uvoľňovať hlieny v nose a hrdle, čím uľahčuje vykašliavanie. Chladivý účinok zase dokáže zmierňovať bolesti hrdla. Vďaka antimikrobiálnym účinkom dokáže brániť množeniu niektorých škodlivých baktérií a vírusov. Práve tieto vlastnosti robia mätu účinnou aj pri zapáchajúcom dychu, ktorý je vyvolaný premnoženými baktériami. DOI: 10.1097/MCG.0b013e3182a88357 DOI: 10.1007/s00535-007-2067-3 DOI: 10.1080/00207450601042094 DOI: 10.3181/00379727-124-31874


Austrália zažíva najhorúcejšie leto, teplá bude aj jeseň

Január bol najhorúcejším mesiacom zaznamenaným v austrálskej histórii.

SYDNEY. Austrália zažíva svoje najhorúcejšie leto v histórii a ďalšie predpovede naznačujú, že nadchádzajúca jeseň bude suchšia a horúcejšia než je priemerom. S odvolaním sa na štvrtkové vyhlásenie austrálskej vlády o tom informovala agentúra AFP. "Po rekordne horúcom decembri a januári nebude prekvapením, že toto leto bude najteplejšie," povedal Andrew Watkins z oddelenia dlhodobých predpovedí z meteorologického úradu. Hoci konečné údaje budú k dispozícii až v piatok, podľa úradov je už teraz jasné, že priemerná maximálna a priemerná teplota počas týchto troch mesiacov leta (december až február) bude prvýkrát o viac ako o dva stupne Celzia vyššia ako dlhodobé priemery. Meteorológovia už skôr oznámili, že január bol najhorúcejším mesiacom zaznamenaným v Austrálii v histórii, pričom priemerná teplota na kontinente presiahla prvýkrát 30 stupňov Celzia.


Vodič z Heidelbergu naďalej nehovorí o motíve svojho konania

V priebehu niekoľkých dní by postrelený muž mal byť schopný prevozu.

HEIDELBERG. Tridsaťpäťročný muž, ktorý je dôvodne podozrivý, že v sobotu narazil motorovým vozidlom do skupiny chodcov v nemeckom Heidelbergu, pričom jednému z nich, 73-ročnému dôchodcovi, spôsobil smrteľné zranenia, je naďalej v nemocničnej starostlivosti, avšak tvrdošijne mlčí k motívom svojho konania, aj keď je pri vedomí. Vyplýva to z pondelkových informácií policajných zdrojov. V priebehu niekoľkých dní by postrelený muž, ktorý má za sebou chirurgický zákrok, mal byť schopný prevozu. Len čo sa tak stane, prevezú ho do väzenskej nemocnice. Na nemeckého občana, miestneho študenta, vydali v nedeľu zatykač v súvislosti s obvineniami z vraždy, pokusu o vraždu, nebezpečného ublíženia na zdraví a pokusu o zabitie. Vodič, o ktorého štúdiu polícia zatiaľ nezverejnila žiadne podrobnosti, avšak uviedla, že doteraz na seba bezpečnostné zložky neupozornil, sa snažil po náraze utiecť. Vyzbrojený bol pri tom kuchynským nožom. Zatiaľ nevedno, či mal úmysle zraniť týmto nožom ďalších ľudí. Policajti ho na úteku postrelili do brucha. Bezpečnostné zložky preverujú medzičasom nielen postup svojich príslušníkov, ktorí sú oprávnení používať strelné zbrane iba v extrémnych situáciách, ale aj trestnoprávnu relevantnosť množstva nezriedka urážlivých príspevkov na sociálnych sieťach.


Na Slovensko vpadne vzduch zo severného pólu, bude silno fúkať

Na nedeľu vydal Slovenský hydrometeorologický ústav pre polovicu Slovenska výstrahu druhého stupňa pred vetrom.

BRATISLAVA. Výrazné ochladenie s prudkým vetrom zasiahne Slovensko v najbližších dňoch. Podľa rôznych predpovedných modelov by mal napríklad v Bratislave v nedeľu fúkať vietor s nárazovou rýchlosťou približne 130 kilometrov za hodinu. Slovenský hydrometeorologický ústav preto na nedeľu vydal pre západnú polovicu Slovenska a oblasť Vysokých Tatier výstrahu druhého stupňa pred silným vetrom. Silný vietor však bude fúkať v celej krajine, miestami môže dosahovať rýchlosť zhruba 80 kilometrov za hodinu. „Nárazy s takouto silou nie sú až taká zvláštnosť, ale najmä vo Vysokých Tatrách môže silný vietor aj vyvracať stromy,“ hovorí meteorológ Peter Jurčovič. Podľa predpovedného modelu Aladin by mohol na Lomnickom štíte vietor dosahovať rýchlosť až 200 kilometrov za hodinu. Dôvodom búrlivej zmeny počasia je mimoriadne hlboká tlaková níž nad severnou polovicou Európy, ktorá sa postupne presúva na východ. Po jej okraji k nám už cez víkend začne prenikať arktický vzduch spoza severného polárneho kruhu, ktorý so sebou prinesie aj sneženie. „Snežiť začne najskôr na horách severného Slovenska, pričom hranica sneženia sa bude stále znižovať,“ hovorí meteorológ Pavel Matejovič. V pondelok sa podľa neho nedá vylúčiť, že sa pri prehánkach objavia nejaké snehové vločky aj v nížinách juhozápadného Slovenska, tu sa však bude sneh topiť. Iná situácia bude na severe Slovenska, kde odborníci predpokladajú, že sa snehová pokrývka môže aj udržať. V utorok ráno by sa malo na väčšine územia postupne vyjasniť, čo podľa doktoranda z Katedry fyzickej geografie a geoekológie Mareka Kučeru môže znamenať, že v dolinách so snehovou pokrývkou teplota môže klesnúť aj pod -10 stupňov Celzia. V spojitosti so silným vetrom sa zároveň najmä v severných okresoch Slovenska môžu vytvárať aj snehové jazyky a záveje. Začiatkom novembra takýto vývoj počasia nie je úplne zvyčajný. Matejovič však upozorňuje, že po teplých letách, aké bolo aj tento rok, zvykne nasledovať pomerne skoré sneženie. Napríklad v roku 2003 po veľmi teplom lete napadla na bratislavskom letisku prvá snehová pokrývka už 24. októbra, čo bol historický rekord. V stredu, teda prvého novembra, meteorológovia očakávajú dočasné oteplenie, po ktorom by však malo nasledovať opätovné klesanie teplôt pod bod mrazu. „V novembri má už celkovo počasie iný ráz, teda návrat nejakého babieho leto už nemôžeme očakávať,“ hovorí Matejovič. Sviatok Všetkých svätých tento rok tak bude okrem tradičných problémov s dopravou sprevádzať aj nepríjemné počasie. V súvislosti s pálením sviečok napríklad jednoznačný spôsob, ako bojovať s vetrom, neexistuje. Kvety by však bolo vhodné na svoje miesta nejakým spôsobom upevniť. „Inak budú po cintorínoch všade lietať chryzantémy,“ hovorí Jurčovič. Polícia každoročne vyzýva počas tohto obdobia k ohľaduplnosti vzhľadom na takzvaných „sviatočných“ šoférov. Okrem toho je však pre vývoj počasia dôležité aj myslieť na prezutie zimných pneumatík. Tie sú od 15. novembra na cestách povinné. „Najbližší voľný termín máme až 10. novembra,“ hlási pneuservis Best Drive v Bratislave. Podobná situácia je aj na iných miestach na Slovensku, o plnom vyťažení v piatok hovorili prevádzkovatelia pneuservisov v Žiline či v Košiciach.